
Traducere de ION FRUNZETTI

PERSOANELE

CONTELE.
DON JUAN, tînăr cavaler.
FULGENCIO, tînăr.
DON DIEGO, tînăr cavaler.
DON BERNARDO, tatăl donei Maria.
PEDRO, valet.
MARTIN, valetul lui don Juan. 
LORENZO, valet. 
BERNAL, valet.
DONA MARIA, fiica lui don Bernardo.
DONA ANA, văduvă bogată, 
LUlSA, slujnica donei Maria.
LEONOR, slujnică.
JUANA, slujnica donei Ana.
UN PAZNIC.
UN INDIAN.
UN CĂRĂUŞ.
UN HANGIU.
MUZICANŢI.

Acţiunea se petrece la Honda, Adamuz şi Madrid.





ACTUL ÎNTÎI





SCENA I
O sală în casa lui don Bernardo, la Ronda. 
Dona Maria şi Luisa cu nişte hulii.
LUISA
Ce păţanie hazlie !
Zău, am rîs de-am leşinat.

DONA MARIA
Peţitorii mei ţi-au dat 
Vraful ăsta de hîrtie ?

LUISA
Nu-ţi crezi ochilor, ce zici ?

DONA MARIA 
Bravo, zic ! Halal iubire !

LUISA
Nu-ţi ştiu ranguri de mărire, 
Să primeşti mereu suplici ? !





DONA MARIA
Măriei-mele te-nchină 
Luisa, că-s de neam domnesc, 
Şi-ntre alţii, mi-nrudesc 
Şi cu ducii de Medina...

LUISA
Frumuseţea mai de preţ e 
Decît orice boierie. 
Cred că poţi prin ea, Mărie, 
Să te nalţi pîn' la ,,alteţe".

DONA MARIA
Bine mă cunoşti, tu, una ! 
Cauţi să mă măguleşti.

LUISA
Eu te-arăt aşa cum eşti : 
Adevărul, nu minciuna. 
Nu-i în Ronda sau Sevilla 
Fată cum eşti tu.

DONA MARIA
Mi-e teamă, 
Că te-nşeli de bună seamă !

LUISA
De bărbaţi m-apucă mila : 
Pe nici unul nu-l răsfeţi.

DONA MARIA 
Nu-i nici unul să-mi convină.

LUISA
E mîndria ta de vină :
Prea-i priveşti cu mult dispreţ.
Asta don Luis ţi-o scrie.

DONA MARIA
O citesc, să-ţi fac pe plac.

LUlSA
Te-a-ndrăgit : stau mărturie.

DONA MARIA 
Stau şi eu : că-i prost, posac. 
(Citeşte.)
„Tăinuind ochi în ochi unul cu altul, noi doi, 
Stăpîna mea dona Maria..."
(Rupe răvaşul.) 
Nu citesc.

LUlSA 
De ce ?

DONA MARIA
Nu vezi 
Că-nşiră verzi şi uscate ? 
O să-mi spună :,,Pîn' la moarte 
Te iubesc !" Şi eu turbez !

LUISA
Asta, don Pedro...

DONA MARIA
Arată !

LUlSA
Te asigur că-i aşa 
Cum şi ţie ţi-ar plăcea.

DONA MARIA
Stil savant ; frază 
Lucrată... 
(Citeşte.)
„Cu frumos, cu toate că sever, nu blînd, dar dătător de pace chip, stăpîna mea — viziune mincinoasă — mă fulgeră dispreţul tău, lipsit de orice urmă de omenie, trufaş pe deasupra şi nu cu strălucire ; implor ca nevinovăţia cerească să-ţi limpezească fața săptâmîna trecută..."
(Rupe scrisoarea.)

Ce reţetă-i asta ? Tu,
Ce spiţer ţi-o mai prescrise ?

LUISA
E stil cult în cele scrise.

DONA MARIA 
Vrea să mă dea gata, nu ?

LUlSA
Faci pe proasta, jucăuşă... 
Orice gînduri înţelepte 
Se îmbracă în concepte  
Ca porumbul în pănuşă.

DONA MARIA
Asta chemi „înţelepciune" ? 
Gata. Mai e vrun bilet ?

LUISA
Al lui don Diego :-ncet, 
Să vezi el ce bine spune.
(Citeşte.)
„De-aş fi eu atît de norocos, pe cît eşti domnia-ta de frumoasă, am şi încheia partida..."

DONA MARIA
Ce partidă ? Nu văd rostul...
(Rupe răvaşul.) 

LUlSA
Nimeni nu-ţi mai intră-n voie.

DONA MARIA
De partidă am nevoie ?
De concini ? De popa-prostul ?
Eu, Luisa, de plăcut
Om pe lume, n-am nici gînd.

LUlSA
De-i găseşti pe toţi la rînd 
Tot ca ei, ce-i de făcut ?

DONA MARIA
Să stau singură acasă. 
Frate-meu, din Flandra, vine : 
Căci, bogat ca dînsul, cine 
Pentru chin, averea-şi lasă ? 
Să se-nsoare şi să-mi dea 
Mie să-ngrijesc de tata. 
Căci din cîţi spun că-i dau gata 
Doar cu frumuseţea mea, 
Nu văd om să nu rîvnească 
Luîndu-mă, a-l moşteni,

Şi eu nu pot suferi 
Cineva să-l înjosească. 
Mi-e mîndria înnăscută : 
Nu pot îndura robia... 
Şi robie-i căsnicia.

LUlSA
Eşti de nobili mari cerută, 
Toți boieri.

DONA MARIA
Ascultă bine : 
Unul nu-i de seama mea.

LUlSA
Păi, cum să trăieşti aşa ?

DONA MARIA
E-aşa rău să stau cu mine ? 
Rochii, giuvaeruri nu-s 
Ţelul oricărei femei ? 
Am destule. Ce mai vrei ?

LUlSA
Ce mîndrie ! De nespus.

DONA MARIA 
Proastă eşti. 
Nu mă mărit.

LUlSA
Dacă tatăl ar voi,
Te mai poţi împotrivi ?

DONA MARIA
Poate măritiş silit
Tatăl meu să-mi ceară mie ?

LUlSA
Crezi că poţi fi tu mai tare ? 
Cu atîta neascultare ?

DONA MARIA
Cea dinţii gugumănie — 
Zice-se — nu-i de temut 
Cît sînt cele ce-ar urma-o 
Sub cuvînt c-ar îndrepta-o.

LUlSA
Un părinte cînd a vrut 
Dumnezeu a vrut, nu alta.

DONA MARIA 
Ai de gînd să-mi predici iară ?

LUlSA
Nuno-mi face semn de-afară 
Că-s cei doi iar laolaltă.

DONA MARIA
Cine?

LUlSA
Domnul şi don Dieg.

DONA MARIA
Ei şi ce-i de-s împreună ? 
Spusa mea rămîne bună : 
Leagă ei, şi eu dezleg.

LUlSA
Dar don Luis, nu-i viteaz ?

DONA MARIA
Nu-ţi doresc să-l iei, o clipă ! 
Mulţi din cei nuntiţi în pripă 
Au, de plîns, destul răgaz.

LUlSA
Nu-i de-ales. E la noroc. 
Mire chibzuit pe-alese, 
Nu o dată vezi că-ţi iese, 
Cum nu te-aşteptai deloc. 
Alţii, luaţi în pripă-s buni ! 
Aşa-i lumea ea lăsată : 
Cin' se-aşteaptă la răsplată 
Pică peste-nşelăciuni. 
Decît don Pedro, mai bine 
N-ai cum îţi dori nici tu.

DONA MARIA
Ba, Luisa !

LUlSA
Ce?

DONA MARIA 
Să nu
Văd urîtul lîngă mine. 

LUISA
Despre el, doar bine-aud ; 
Numai tu-l găseşti aşa.

DONA MARIA
Luisa, nu mă-ntărîta : 
Pedro ăsta-i zis „cel crud"

LUISA
Aşa-l văd doar ochii tăi.

DONA MARIA
Adevăru-adevărat :
Cum e regele-ntr-un stat
Ăsta-i printre nătărăi.

LUlSA
Dar don Diego ? Nu ţi-a dat 
El atîtea giuvaeruri ?

DONA MARIA 
Giuvaer ca el...

LUlSA
Pe ceruri ! 
Şi cupeu ţi-a cumpărat.

DONA MARIA 
Don 
Diego-n cupeu, şi eu !...

LUlSA
E de neam înalt, domnesc.

DONA MARIA
Lasă-mă, că nu-l iubesc. 
Să-nnoptez cu el mi-e greu. 
Alta fie-i lui mireasă, 
Nu eu. E-un strigoi. 
Bea sînge !

LUlSA
Vorba ta prea tristă-mi lasă 
Inima.

DONA MARIA
Cînd rîzi, poţi plînge. 
Tatăl meu e cel ce vine ?

LUlSA
El e.
Intră don Bernardo, 
îmbrăcat în costumul cavalerilor 
Ordinului de Santiago,
ştergîndu-şi ochii cu batista.

DON BERNARDO
O, vai mie.

DONA MARIA
Tată.
Ce văd ? Plîngi ? 
Pe-obraz o pată ? 
Plîngi şi eu nu-s lîngă tine ? 
Tată şi stăpîn iubit, 
Singurul meu bun pe lume !

DON BERNARDO
Ce ruşine pe-al meu nume : 
Să fiu viu şi necinstit.

DONA MARIA
Necinstit ? Ce spui ?

DON BERNARDO
Maria,
Pentru Dumnezeu, mă lasă. 

DONA MARIA
Tu-mi eşti viaţa şi mîndria. 
Cum pot să te las ? Prin casă 
Ai căzut cumva ? Nu-i greu 
Cînd ai anii tăi să cazi.

DON BERNARDO
Mi-a căzut şi rang şi-obraz, 
Şi tot bunul nume-al meu. 
Nu-i pentru bărbaţi să plîngă ; 
Totuşi, plîng acum un fiu 
Dus în Flandra, care ştiu 
C-ar fi-n stare să-mi înfrîngă 
Duşmanul, să mă răzbune. 
Mie doar să plîng mi-e dat 
Căci copil, şi nu bărbat 
Fără spadă-orice bătrîn e.

DONA MARIA
Palidă şi fără glas
Te ascult, stăpîn şi tată :
Ce spun eu de glas, cînd iată,
Fără suflet am rămas.
Ce-ar fi frate-meu să facă ?
Să-ţi răzbuni, pe ce vrăjmaşi ?

DON BERNARDO
Fiica mea, vrei să mă laşi ?

DONA MARIA
Nici prin gînd măcar să-ţi treacă 
Decît plîns, adu-ţi pricina 
La o judecată dreaptă. 
Cel ce plînge se aşteaptă 
Să-l întrebi a cui e vina.

DON BERNARDO
Stam de vorbă cu don Diego. 
Vrea cu tine să se-nsoare. 
I-am răspuns că voia ta 
E răspunsul cel mai bun 
Şi cu-a ducelui voinţă. 
Scrisei carte,-avui răspuns, 
Însă nu 'cum l-aşteptasem.
Eu voiam să-ţi iau -un sprijin 
Bărbătesc, căci părul meu 
Ăsta alb mă-ncredinţează 
Că sfârşitul mi-i aproape. 
Mi-am păstrat în sîn scrisoarea. 
Locul inimii i-am dat, 
Fiindcă ducele-mi fu naş  
Cînd am fost armat în Ordin. 
Şi veni don Diego-n piaţă 
Să mă cate : n-ar mai fi 
Apucat să calce-n piaţă ! 
Temător, cum se cuvine, 
Mă-ntrebă dacă primisem 
Carte din Sanlucar.Eu 
Îi spusei că azi aveam 
Cu ce-i stinge aşteptarea. 
Scurt, cuprinzător răspuns ! 
El răspunse că-ţi cunoaşte. 
Ducele nobleţea ta, 
Şi că să-i arăt scrisoarea, 
Ori mă ţine vinovat 
De refuz şi de-nşelare. 
Eu, să-şi curme bănuiala, 
Scosei cartea de la piept, 
Şi el, tulburat, citi 
Ce-ai s-auzi acum, 
Marfa : „Aibă parte cititorul 
De lungi zile şi de pace ! 
Cavaler cu faimă mare 
E don Diego ; totuşi, cel 
Ce-ar fi ginere să-l faci, 
Şi mai demn aş vrea să fie 
De nobleţea casei tale !" 
Tremurînd, cuprins de furii, 
Palid ca de nea don Diego 
S-a făcut pe loc, şi-a zis : 
„Sînt şi eu la fel de nobil 
Ca şi ducele". Iar eu,
Mînios, i-am spus : „Scutierii,
Chiar cu titlul de hidalgos, .
Nu se pot alătura
Unor principi ! E-o prostie !
Cere-ţi scuze, ori îi scriu
Lui don Alonso să vină
Din Flandra, să te ucidă !"
Atunci, mîna lui trufaşă...
Dar mai bine să-mi rostească
Ochii, ce nu poate limba.
Lasă-mă acum. Ocara
Se-nnoieşte cînd e spusă
De cel ce-o primi acelui
Care nu-i ştie povestea.
Mă tîrăsc aşa, Maria,
Cu cinci litere pe faţă ;
Sclav ruşinii şi ocării,
Prizonier nemerniciei !
Palma asta-mi sună-n suflet,
Căci, de-i poarta lui obrazul
Auzind bătăi în poartă
Au răspuns pe dată ochii.
Eu, cu cîrja-n mîini, spun unii
Că l-am urmărit. Să nu-i crezi !
Căci aşa-s minţiţi învinşii.
E în mîna judecăţii ;
Stă şi-aşteaptă la-nchisoare...
Sta-i-ar mîna vinovată
Pentru veci, să dea Prea-Naltul !
Oh, Alonso, unde eşti ?
Fiul meu ! De-ai fi aicea,
Tu, în Ronda ! Dar ce zic ?
Cel mai bine-ar fi să mor...
Curgeţi lacrimilor, curgeţi !
Tot n-o să-mi spălaţi ocara
Care-mi spurcă azi obrazul.
Căci tiparul ăstor slove,
Chiar de-ar fi să-i cadă mîna,
Mi-a rămas săpat în suflet...
Don Bernardo pleacă.



SCENA A III-A
Dona Maria, Luisa. 
LUISA
A plecat.

DONA MARIA
Ce tristă soarte ? 
Ce-i puteam răspunde ?

LUISA
Du-te.
Cată să-l ajungi mai iute.
Vrea să-şi spele crud, prin moarte,
Luîndu-şi zilele, mîndria.

DONA MARIA
Bine zici. Plec după el. 
Ce-i nevoie de oţel, 
Unde-i moartă bărbăţia ?
(Dona Maria şi Luisa ies.)



SCENA A IV-A 
Don Diego, Fulgencio.
FULGENCIO
Cugetul e o oglindă
De păreri şi sfaturi bune.

DON DIEGO
Ce sfat bun îţi poate spune, 
Furia să nu-l aprindă ?

FULGENCIO
Vina ta, don Diego dragă, 
Anii lui Bernardo sunt.

DON DIEGO 
Orb am fost: el e cărunt.

FULGENCIO
Cu Alonso nu-i de şagă. 
E soldat.

DON DIEGO
Doar un copil e. 
Iar eu ştiu să-mi apăr viaţa.

FULGENCIO
Nu-mi dispreţui povaţa 
Dacă ţii să mai ai zile.

DON DIEGO 
Ce povaţă-mi dai ?

FULGENCIO
Să pleci.
Cum eşti liber, 
Spania las-o !

DON DIEGO 
Cum, Fulgencio, Spania ?

FULGENCIO
Da, s-o
Laşi, căci unei minţi întregi 
Nu i-ar arde să-i aştepte 
Gîdele pe loc. Cum n-ai

Nici dreptate, ce mai stai, 
Cînd Alonso-n deplin drept e ? 
Toată Rondi-ţi sare-n spate.

DON DlEGO
Văd, şi sînt nenorocit. 
Dar afrontul ce-am primit 
Nu-i destul să-mi dea dreptate?

FULGENCIO
Să-ţi arate-aşa scrisoare 
E-o greşeală, negreşit.

DON DlEGO
Cine-i om desăvîrşit 
În afaceri de onoare ?

FULGENCIO
Timpul vindecă şi răni 
Ce par de nevindecat. 
Intră, venind dinspre închisoare, 
un paznic cu barbă şi baston.



SCENA A V-A
Aceiaşi, paznicul.
PAZNICUL
Este-aicea o femeie 
Ce vrea să-ţi vorbească.

DON DlEGO
Fii
Bun, Fulgencio, şi mă lasă.

FULGENCIO 
Trec diseară să te văd.
Fulgencio iese.



SCENA A VI-A
Don Diego, paznicul. 
PAZNICUL
Stă, c-un văl pe-obraz.Ia poartă. 
I-am cerut să-şi scoată vălul 
Dar mi-a spus că nu doreşte. 
Mi-a părut înaltă, mîndră 
Şi de neam. Ce să mai spun : 
Mi-ar plăcea să văd c-o duci 
În odaia dumitale.

DON DlEGO
Zi-i să intre şi mă iartă, 
Căci, de e cine ştiu eu, 
E de neam.

PAZNICUL
În clipe de-astea 
Se dă dragostea pe faţă. 
Intră.
Paznicul pleacă. Intră dona Maria, 
înfăşurată într-o pelerină.




SCENA A VII-A 
Don Diego, dona Maria.
DON DIEGO
Singură, vii să-mi vorbeşti 
Într-un loc nepotrivit 
Şi-n asemenea veşminte ?

DONA MARIA
Sînt împrejurări ce scuză 
Nebunii oricît de mari.

DON DIEGO
Scoate-ţi vălul, căci nu-i nimeni, — 
Jur pe viaţa mea — prin preajmă, 
Care te-ar putea cunoaşte.

DONA MARIA
Iată-mă.

DON DIEGO
La închisoare, Dumneata ?

DONA MARIA
M-aduce-aicea 
Dragostea ce-mi porţi, încît 
Recunoscătoare, caut 
Să te-ncredinţez de-a mea. 
Vin să-ţi cer pe loc iertare, 
Şi asprimea să-nceteze, 
Căci va fi mijlocitoare 
De prietenii grăbita 
Căsnicie dintre noi. 
Cînd va şti şi don Alonso 
Că sînt a domniei-tale, 
N-are să se mai răzbune. 
Astfel se va stinge ura
Care naşte prin oraşe 
Vinovatele dueluri 
Ce dau loc la mari tristeţi. 
Dumneata rămîi cu cinstea 
Cunoscută-n toată Ronda, 
Ducele va fi-mpăcat, 
Tata-şi va uita ponosul,
Iar eu, c-un bărbat de care 
M-oi mîndri şi eu şi-ai mei ; 
Chiar şi frate-meu, Alonso.

DON DIEGO
Cine-ar şti, decît un înger, 
Senora dona Maria, 
Face-atît de iute pace ? 
Mintea ta, dumnezeieşte 
Inspirată, a găsit 
Leacul cel mai bun ce-şi poate 
Cineva închipui. 
Nu e altul mai cu cale 
Să ne-mpace, şi mai sigur, 
Mai uşor, să fim cu toţii 
Onoraţi că eu mă-nsor. 
Fie-mi dar permis, stăpînă, 
Fericit cum sînt, altarul 
Sfintelor mele dorinţe 
Unde-i dragostea-mi icoană, 
Să-l îmbrăţişez, de vreme 
Ce spuneai că eşti a mea...

DONA MARIA
Cine-a hotărît o dată 
A-ţi fi soaţă n-ar avea 
Pentru ce să te respingă, 
Întăresc cele ce-am spus 
Chiar cu mîna mea : mori, cîine !
Îmbrățişîndu-l, scoate un pumnal şi-l înjunghie

DON DlEGO 
Mor... 
Trădare ! O, Isuse !...

DONA MARIA
Părul cel cărunt al tatei 
Nu-ţi opri-n loc, cîine, mîna ?

Făr'de-legi ca. astea fac
Din femei haiduci de codru !..,
Fug. Şi cerul să-mi ajute !
Dona Maria iese. Intră Fulgencio.



SCENA A VIII-A 
Don Diego, în agonie, Fulgencio.
FULGENCIO
Îmi păruse că răsună 
Voci, şi c-a ieşit în grabă 
Fata. Nu-i curată treabă, 
Nu mi s-a părut a bună... 
Faţa ei părea că plînge ; 
Vina-i, oare, dragostea ? 
N-a fost oarbă teama mea : 
Ce văd ? Don Diego-n sînge ?

DON DIEGO
M-a ucis dona Maria 
A lui don Bernardo fată.

FULGENCIO
Paznice ! Săriţi ! Da, iată,
Ea şi-a răzbunat mîndria.
Au s-o vîre la-nchisoare
Şi nu-i drept. Mai bine-aştept,
Să-i dau timp. Cu rana-n piept,
El, şi-aşa, şi-aşa, tot moare !

DON DIEGO
Mor pe drept, dar prin trădare... 
În cuvintele muierii 
Că m-am încrezut, mi-am plata. 
De n-ar prinde-o temnicerii...

FULGENCIO
Cred că e scăpată-gata. 
Dar de ce doreşti să fugă ? 
Te-a ucis.

DON DIEGO
Şi-a răzbunat 
Tatăl cel dezonorat. 
Dacă-l vezi, îţi fac o rugă : 
Spune-i că i-am fost, murind, 
Ginere. Ne-am cununat 
Chiar dacă m-a înjungheat 
Cînd în braţe-am dat s-o prind. 
Astfel îi redau onoarea 
Ce-i rănii în clipa-aceea.

FULGENCIO
Iese toată închisoarea : 
Hai să căutăm femeia.
îl ridică pe don Diego în braţe şi-l duce.


SCENA A IX-A
O stradă în Madrid. Contele, don Juan.
CONTELE
N-am văzut în viaţa mea 
Aşa văduvă, don Juan.


DON JUAN
Conte dragă, nu în van 
Mori şi-nvii tu pentru ea.

CONTELE
O, ce graţii! Ce profil! 
Faţa, mîinile-s de fildeş ; 
Chipu-i surîzînd, drept pilde-şi 
Ia obrazul de copil.

DON JUAN
Nu-ți ştiam de fel talent 
Pentru versuri.

CONTELE
Nici nu vreau 
Lira de poet s-o iau. 
Cred că-s mai inteligent.

DON JUAN 
Ce-ai de gînd ?

CONTELE
Mă-ncred în aur 
Care-i un poet gingaş.

DON JUAN
Umblă vorba prin oraş 
Că-i bogată : un tezaur.

CONTELE 
Ţi-ai trimis lacheul, poate ?

DON JUAN
Cu o slujnică vorbind 
L-am zărit. Acum, mă prind 
Că le ştie-n păr pe toate.

CONTELE
Acest gen de oameni rari 
Ştiu stăpînii să şi-i vîndă, 
Că-s cu ochii tot la pîndă 
Şi-s ai naibii de flecari.
Intră Martin.



SCENA A X-A 
Aceiaşi, Martin.
DON JUAN 
Ei, Martin ? Bine c-apari.

MARTIN
Mi-am dat, conte şi senior, 
Să-ţi slujesc, mult interes.

CONTELE
Preţuiesc un servitor 
Plin de zel.

MARTIN
Vorbii cu-Ines 
Pe-ndelete-n largul meu. 
I-am ţinut discurs, nu şagă : 
Retorică de lacheu. 
I-am spus cît îmi e de drag 
Că, de cînd tot umblu, beat 
După fusta ei, e-aproape 
Luna-n cap. Şi că-ntre ape, 
La pîrîu cînd a dansat 
Plescăind cu talpa-n lut
Şi mai tare să mă-mbete 
Dorul ei m-a străbătut. 
Cînd o-nfierbîntai eu bine, 
O-ntrebai ce-i cu stăpîna: 
Că de unde-i dă ei mîna 
Să se poarte, şi cu cine? 
Cercetai ce-i guvernează, 
Ce raţiuni de stat păzeşte, 
Şi mi-a spus că văduveşte 
Demn, şi cu onoarea trează. 
Că-i bogată şi de neam, 
Şi-are rude tot sus-puse. 
Că la ele-n casă nu se 
Rabdă lăutar sub geam ; 
Că e mîndră de străbuni 
Şi că nu se vrea bîrfită. 
Că n-a fost căsătorită 
Decît numai două luni, 
Fiindcă nobilu-i bărbat 
De-ndrăgit ce fu, muri.

CONTELE
Moartea nu i-aş pizmui 
Cauza ei, da.

DON JUAN 
Păcat,
Avea timpul tot în faţă, 
Prostul. Din prea mult amor 
Cînd e omul bătrîior, 
Pentru-o clipă-şi dă o viaţă.

CONTELE
Cum de poartă-aşa de scurte 
Văluri negre ?

DON JUAN
Bine-i stau.

MARTIN
Păi, mai lungi, cît ştiu, n-aveau 
Dreptul, doamnele la curte. 
Fetele la ţară poartă 
Văluri lungi cît un linţoliu.

CONTELE
Cînd e vălul văl de doliu, 
Cine, că nu-l porţi, te iartă ?

MARTIN
S-a-ntîmplat, unei neveste
Vesele, cîndva, să-i moară
Bărbăţelul. Şi ea, doară,
— Aşa-i vorba în poveste —
Nu prea tristă-l înfăşoară
Într-o plasă de prins peşte
Ca pe-un crap : căci, ce mi-e Tanda,
Ce mi-e Manda ! Şi, pe loc,
Şi-a pus văluri prinse-n coc
Din lungi pînze de Olanda.
Şi-a ieşit aşa pe stradă
în trăsură de paradă.
însă mortul, din mormînt
Se sculă în noaptea-aceea
Şi-şi ameninţă femeia :
„Cum, pe mine în pămînt
Cu năvod mă-nfeşi, iar tu
Porţi" olandă ? Giulgiuri bune
Eu nu meritam ? la spune ?"
Şi zicînd acestea, nu
Aşteptă mai mult, ci doliul
De pe cap i-l smulse-n pripă
Înfăşîndu-şi cu risipă
Leşu-n el, ca-ntr-un linţoliu,
Şi-i lasă năvodu-n schimb...
De-atunci, văduvele toate
Fără văluri lungi se plimb',
Ca să nu fie schimbate
De bărbaţii morţi, pe-o plasă.

CONTELE
Inimi largi — maramă deasă !

MARTIN
Lelea şi catîrca grasă
Nu se ţin cu chinga strimtă.

CONTELE
Dar e-o haină gravă, sfîntă, 
Preacinstită, cuvioasă.

MARTIN
Văduva-cu pelerină 
E ca popa-ncins cu spadă... 
Şi pe urmă, s-o tot vadă 
Lumea-n doliu, cum se-nchină 
Veşnic palida şi plînsa, 
Ţeapănă şi neschimbată, 
Nici de preţ nu-i, nici de plată ! 
Oboseşti privind la dînsa.

CONTELE
Crezi că portul schimbă fata ?

MARTIN
Păi, nu-şi schimbă omul viaţa 
Cînd ia rasa de duhovnic ?

DON JUAN
Conte, Martin spune bine : 
Căci schimbarea îi convine 
Orişicărui bun ibovnic.

MARTIN
Eu, unul, mărturisesc 
Că pictura e minciuna 
Cea mai mare : totdeauna
Toţi rămîn cum se găsesc. 
Ce-mi tot stă cu spada-n sus 
Unul care ziua-ntreagă 
N-a tăiat oaie beteagă ? 
Fiindcă-n pînză-aşa l-au pus ? 
Şi ce-mi stă-ntre doi babaci 
Pofticioşi, Suzana goală, 
Cînd nici unul nu se scoală 
Să mi-o vîre-un pic în draci ? 
Bună treabă-i să ai chip 
Schimbător.

CONTELE
Dar spune,-n fine, 
Ce-i cu văduva, Martine ?

MARTIN
Dacă intri c-un tertip 
La ea-n casă, gata-i tot. 
Zice că numai aşa 
Ai putea-o vizita.

CONTELE
Am să-l caut, dacă pot.

DON JUAN
Cum nu te-a văzut în viaţă, 
Poţi găsi uşor dichisul...

CONTELE
Dar de m-a zărit la faţă-i 
Pot cel mult stîrni plictisul, 
Înşelînd-o, prefăcut. 
Am găsit cu ce s-o-nşel.

DON JUAN
Vezi să ducă drept la ţel 
Să n-o pierdem.

CONTELE
Mai pierdut
Decît sînt, pot fi ?

MARTIN
Stai. Trece. 
Nu-i pari chiar de lepădat.

CONTELE
Care flori, ce nestemat 
S-ar putea cu ea întrece ?

SCENA A XI-A
O sală în casa donei Ana. 
Aceiaşi, dona Ana şi slujnica ei, Juana.
DONA ANA
Mi se pare cam ciudat, 
Cu voia Nălţimii-tale!

CONTELE
Cum ? Ciudat îţi poate-apare
Dorul meu nemăsurat
De-a-ţi fi slugă ? Dac-aş şti
Că mă vezi cu-ochi buni, hei, cine
Mai ferice-ar fi ca mine
Doar să merite-a-ti sluji ?

DONA ANA 
Juana, scaune.

MARTIN
Halal. Cere scaun. Bun !

DON JUAN
Martin, 
Văduva e-un serafim, 
De perle şi de coral.

MARTIN 
Ţi-e şi ţie... cu lipici ?

DON JUAN
Ai răspuns nemijlocit: 
Contele e-ndrăgostit 
Şi eu nu.

MARTIN 
Că bine zici !

DONA ANA 
Cine-i cavalerul ?

CONTELE
Este
Vărul don Juan.

DONA ANA
Cavalere
Cer iertare.

DON JUAN
Eu v-aş cere : 
Tulbur, cît staţi de poveste.

DONA ANA
Tulburi ? Nu văd ce prilej 
Ţi-am da noi, de-a tulbura.

DON JUAN
Să nu-l vrei.

DONA ANA
Asta-i aşa.

DON JUAN
Prin. urmare eu m-aşez.

DONA ANA 
Bine, nu pot să te leg.

DON JUAN 
Spune-mi că-s prost şi incult.

CONTELE
Ascultaţi-mă.

DONA ANA 
V-ascult.

DON JUAN 
Tocmai de-asta, am să plec.

CONTELE
Eu vă ştiu de mult, senora, 
V-am văzut de mii de ori 
Şi, cuprins de-un aprig dor, 
Aşteptam să vină ora 
Să vă fiu folositor. 
Răposatul soţul vostru 
Mi-a fost bun prieten. 
Stam Nopţi de-a rîndul şi jucam 
Ba un stos, ba popa-prostul. 
Ba alt joc în doi: şi-a treia
Noapte, pentru jucător 
E ca-n dragoste : scînteia, 
Gustului deşteptător. 
Pierdu tot. Se necăji, 
Scoase cîţiva scuzi pe loc 
Şi-n trei miza la joc ; 
Trei inele prăpădi. 
Dar să viu la ce spuneam...

DONA ANA
Trei inele, de la mine... 
Şi-mi aduc aminte bine 
Că pe-atunci îl bănuiam, 
(Dragostei aşa-i năzare) 
Că i le-o fi luat vreuna...

DON JUAN 
(aparte)
Bine s-a mai prins minciuna.

MARTIN
(aparte)
Contele, tot în picioare,
Chiar cînd minte,-l vezi că pică.

DON JUAN 
(aparte) 
E-n minciună norocos.

MARTIN 
(aparte)
Păi, eu, vruna cum am scos, 
M-au şi prins cu oca mică. 
N-apucai şi eu o dată
Să mint fără să fiu prins!

CONTELE
Pierderea să-l fi aprins ? 
Nu ştiu ! Dar pierdu pe dată 
Şi trucaţi, vreo şase mii, 
Ce-a rămas să mi-i plătească 
Pe cuvînt. Să iscălească 
El a vrut, şi am hîrtii 
Care pot s-o dovedească.

DONA ANA
Intrige şi datorii 
Mi-a lăsat don Sebastian 
Pe-nzecit mai multe file 
De cît am trăit noi zile 
Împreună-n acel an. 
Şase mii ducaţi ?

CONTELE
Da. Nu e îndeajuns că eu o spun 
Şi martorii ce-ţi propun, 
Care pot şi ei s-o spuie ?

MARTIN
Pe cei patruzeci de sfinţi ! 
Jur c-am fost şi eu de faţă 
Cînd i-a iscălit !

DON JUAN 
(către Martin)
La faţă
Nu roşeşti de fel cînd minţi ?

MARTIN 
(către don Juan)
Să mă ierţi ; un mincinos 
Va, senor don Juan, să fie, 
Măscărici de comedie 
Şi poet : dar mai mintos !

DONA ANA
Credeam că mărinimia 
Voastră m-a iertat de plată.

CONTELE
Vă sînt slugă prea-plecată. 
Nu vă supere hîrtia : 
Eu, procesul l-am închis, 
Căci un creditor se-ncrede 
Într-un chip frumos ce vede 
Mult mai mult ca-ntr-un înscris.

MARTIN 
(către don Juan)
Ştii cumva zarafi mai buni, 
Să-l întreacă-n isteţime ?

DON JUAN
(către Martin)
În iubire, după mine, 
E-un concurs de-nşelăciuni.

MARTIN 
(către don Juan) 
Dragostea e-nşelăciune ?

DON JUAN 
(către Martin)
Naşte din înşelăciuni 
Şi se ţine prin minciuni. 
Altfel n-ar fi rele-n lume.

CONTELE
Eu, senora, de-aş fi vrut 
Banii îndărăt să-mi capăt, 
O scoteam uşor la capăt 
De nu v-aş fi cunoscut. 
Dar viu numai să mă pun 
Cu avutul meu cu tot 
La genunchii-vă. Socot 
Prea-ferice ceasul bun 
Care-a vă vedea mă lasă. 
Rogu-vă, stăpîna mea, 
Să mă-ndatoraţi, de-aţi vrea, 
Negonindu-mă din casă 
Şi-ncuviinţînd să-mi iau 
Dreptul nu-n bani, ci-n iubire.

DONA ANA
Fericită-ndatorire
Ştii să-mi faci ! 
Prea-bine : vreau

CONTELE 
Sărut mîinile.

DONA ANA
În pază Cerul aibă-te !

CONTELE
Deci, mîine.

DONA ANA 
Vino. —Ah, don Juan, stăpîne !

MARTIN 
Căzu peştele în plasă.
Contele iese.

SCENA A XII-A 
Aceiaşi, iară Conte.
DON JUAN 
Cu ce-ţi pot sluji ?

DONA ANA
Eu spun 
Că-i minciună tot ce-nşiră.

DON JUAN
Nu văd pentru ce te miră. 
După tine e nebun.

DONA ANA
Halal, rol de-ndrăgostit 
Umblînd cu minciuni.

DON JUAN
Senora, 
Vărul, Contele, te-adoră.

DONA ANA
Dar, senor don Juan, greşit 
Socoti cînd mi te-aduse 
Cu el.

DON JUAN
L-am bîrfit cumva ?

DONA ANA
Contele cînd mă privea, 
Eu ştiam la cine-mi fuse 
Dat să ţin.

DON JUAN
Deşi-i sînt rudă 
Ţin mai mult să-l am prieten. 
Oricît vrăjbile proclete-n 
Ceartă-ar vrea să ne audă. 
Merită la el să ţii 
Şi chiar să-l iubeşti, stăpînă.

DONA ANA
Nu-i e tocmai la-ndemînă 
Că eşti cel care-l peţi.

DON JUAN
Plec. M-aşteaptă în trăsură. 
Spune-mi : poate să te vadă ?

DONA ANA
Dacă vii cu el odată
Spune-i chiar să nu mai şadă
'Ntîrzie peste măsură.

DON JUAN
Cinstea ce mi-o faci, de dragul 
Contelui mi-o faci, pesemne.

DONA ANA
Pentru tine-i dau îndemne 
Ca să-mi calce şi el pragul.

DON JUAN 
Tot ce-mi spui, îi spun aşa.

DONA ANA 
Eu te cred mai copt la minte.

DON JUAN 
Deci să rină, ia aminte.

DONA ANA 
Singur, nu. Cu tine, da ! 
Don Juan şi Martin ies.

SCENA A XIII-A 
Dona Ana, Lenor, Juana. 
JUANA
Prea i-ai arătat că-ţi place 
De la prima întîlnire.

DONA ANA
Aş muri de fericire 
Cînd şi el la fel ar face. 
Dar n-a vrut să mă priceapă. 
Tot de Conte-mi îndruga.

JUANA
Pînă-a nu se-nfierbînta 
Căldicică-i orice apă.

DONA ANA
Cugete nătîng al meu, 
În ce nebunie-ai dat ? 
Dă-ndărăt înspăimîntat
Pîna nu te-nhami la greu. 
Eu, ce-mi rid de toţi mereu, 
Cer acum, mă rog, provoc. 
Cugete nătîng, pe loc 
Spune-mi cum îmi pierd onoarea 
Suferindu-i nepăsarea. 
Ori eşti beat, ori dobitoc, 
Suflete fără noroc ! 
N-apuc bine să-l privesc 
Că-mi şi pare un altar 
De virtute: omul rar 
Din cîţi lumea o-npînzesc. 
Dar cum caut să-i găsesc 
Pricini să-l provoc la luptă, 
Rece, el pe loc mă-nfruptă 
Din îndemnul prietenesc 
Ca pe altul să-l iubesc. 
Rîzi, că inima mi-e ruptă. 
Dar în van întîrziu, stînd 
Eu să te disculp pe tine. 
Vinovaţi sîntem, şi vine 
Amîndoi avem, pe rînd. 
Eu — în piept, şi tu—în gînd. 
Căci, de cugeti cu simţirea, 
Inima nu-şi dă-nvoirea 
Să iubeşti ce n-ai gîndit. 
N-ar fi nimenea iubit 
De-ar seca închipuirea. 
Nu iubiţi om scump la port 
Şi la vorbă îngheţat ; 
Căci de rece ce-i, mi-a dat 
Simţămîntul c-ar fi mort. 
Totuşi, dac-ar fi să-i port 
Pică fiindcă prea-mi simţ mare 
Dor de el, să fie tare 
Şi să nu mă îndrăgească : 
O femeie, să iubească 
Înfocat cînd o iubeşti 
Nu mai poate fi în stare. 
Şi-şi răzbună prin uitare 
Dragostea, cînd i-o răneşti.

SCENA A XIV-A
Curtea unui han din Adamuz. 
Un indian, un tînăr cărăuş, apoi un hangiu.

INDIANUL
Trecem şi de Adamuz 
Dar vom mîneca aice.

CĂRĂUŞUL
Vorba aia bine zice : 
„Adamuz, cătun ursuz. 
Uite,-acum se vede bine : 
Intrăm în Sierra Morena.

INDIANUL
Tu ţii Mul, tu schimbi scena : 
Nu-i o treabă pentru mine.
Intră un hangiu.

HANGIUL 
Bun-venit la boieri mari !

INDIANUL 
Ce mîncare ai, jupîne ?

HANGIUL
Ca de ieri şi pînă mîne 
Cu şase prepelicari 
Mi-umblă doi argaţi, şi-aduc 
Doar o prepeliţă chioară. Să turbi!

INDIANUL
Mie, bunăoară, 
Mi-e de-ajuns.

HANGIUL
Atunci, mă duc 
Să nu vi-o sufle din oală 
O hoaţă de călătoare.

INDIANUL
Eu, să spunem c-aş avea-o, 
Prepeliţa, ei i-aş da-o, 
Că-i femeie ! Umblă, oare, 
Singură ?

HANGIUL
Cuc.

INDIANUL
E bogată ? 

HANGIUL 
Ba-i sărmană, dar isteaţă : 
Să-mi iertaţi, e călăreaţă 
Pe-o mîrţoagă deşelată, 
Ţesălată şi-nşăuată 
Chiar de dînsa.O şi-adapă, 
Şi din mîini de fel nu-i scapă 
Cît îi gloaba de turbată. 
M-am uitat la dînsa bine : 
Poartă-n spate şi sîneaţă.

INDIANUL
E vitează ?

HANGIUL
E-ndrăzneaţă, 
Vajnică, spun drept. Pe mine 
Mutra ei mă pune-n cofă, 
Şi nu puşca.

INDIANUL
N-ai tu ştofă 
De ibovnic.

HANGIUL
Vorbe-n van : 
Mie vara mi-e pe ducă, 
Vine toamna.

INDIANUL
Poartă glugă ?

HANGIUL
Da, şi glugă şi suman 
Faţa i-o ascund. Dar boiul 
Tot vădit îi e. Senor, 
Bună-ar fi pentru amor 
Dacă n-ar avea puşcoiul ! 
Poartă lucruri fără preţ 
Dar văzînd-o, i le scuzi.

INDIANUL
Asta-i ?

HANGIUL
Ea e.



SCENA A XV-A
Aceiaşi, dona Maria cu pălărie, 
suman şi-o puşcă-n mînă.
DONA MARIA
(aparte)
Adamuz, Prag al muntelui măreţ ! 
Temătoare mă tîram
Pe şoselele regale.
Dar pe drumurile tale
Inimă mai multă am.
Ce primejdii va să-nfrunte
Fiica ta, oh, tată ! Doare
Să te ştiu lipsit de-onoare,
Dar şi ducele  ce crunt e !
în asemenea prilej
Cei mai mari duşmani ţi-s anii,
Chiar dacă-ţi lipsesc duşmănii
Să te prindă de gîtlej.
Anii fratelui meu, tata,
Pe-ai tăi i-ar fi-nlocuit,
însă nu mai nimerit
Decît mîna mea de fată.
Ţi-am redat pe loc onoarea.
Dar să-ţi fiu toiag nu pot,
Căci osînda morţii tot
M-ar răpi, sau închisoarea !
Ce-am făcut, făcui pe drept.
Ce mă plîng aici zadarnic ?
Laşul de don Diego : harnic
Fu c-un om cu moartea-n piept.
Blestemul pe toţi să cadă,
Cîţi bătrîni or fi să-nfrunte,
Fiindcă tîmplele cărunte
Sînt un templu de zăpadă.
Mîna cerului, pioasă
Însă, vrea ca Holofern
Să ajungă în Infern
Prin Iudita curajoasă.

INDIANUL 
(către dona Maria)
Cum la drum e obiceiul
Să mai legi c-un om o vorbă
Doar ca să-ţi mai treacă vremea
Şi să mai alungi plictisul, 
Îndrăznesc să-ntreb şi eu 
Dacă mîi numai pe-aicea 
Sau de-ţi ai cumva prin preajmă 
Casa-n care vieţuieşti.

DONA MARIA
Nu, senor, nu sînt de-aicea.

INDIANUL
Singură cum eşti, gîndeam 
Că vei fi fiind din partea 
Locului, din plaiul ăsta 
Roditor.

DONA MARIA
Nu. M-am născut 
Hăt, departe, la Granada. 
Şi-am fost slugă în cetate, 
Căci copiii fără tată 
Şi sărmani nici n-au alt drum, 
Decît slugi de mici să fie. 
Vitregă, ursita mea 
Osteneşte greu căci, iată, 
Cum văzu că-s mulţumită 
Cu stăpînul bun ce-aveam, — 
Un evlavios călugăr — 
Puse moartea să mi-l smulgă 
Dîndu-mi iar prilej de ducă, 
Precum vezi.

INDIANUL
Şi încotro ?

DONA MARIA
Răposatul despre care
Ţi-am mai spus vorbea mereu
În cuvinte minunate
De Madrid şi despre 
Curte. Iar eu, cum aveam nevoie 
De-un stăpîn, dorind şi eu — 
Oricît de umil mi-e rangul 
Să cunosc minunea lumii, 
Hotărîi să plec la Curte 
Şi să intru-acolo-n slujbă. 
Şi, o dată hotărîtă, 
Luai pe loc ce-avea bătrînul 
Preot, cît trăi, — să-i fie 
Pururi ţarina uşoară — 
Calul lui de vînătoare, 
Puşca asta şi sumanul ; 
Şi-am purces înfrigurată 
De dorinţa de-a vedea 
Ce-am aflat din auzite.

CĂRĂUŞUL
Păi, nu-i ăsta drumul care 
Vine din Granada !

DONA MARIA
Nu-i,
Căci prin Cordoba trecui 
Să-mi văd rudele de-acolo.

INDIANUL
Curioasă hotărîre 
De femeie..

DONA MARIA 
Sînt femeie !

INDIANUL
Bine zici : asta-i destul. 
Şi eu merg tot la Madrid : 
Fac popasuri mult mai mari 
Fiindcă eu mă-ntorc din Indii
Şi mi-e sufletul trudit, 
Cum se-ntîmpilă cu indienii 
Chiar de-noată-n praf de aur 
Pînă-n gît! Şi, dacă vrei 
Să-ţi găseşti la Curte slujbă, 
Cum eu ştiu ce greu răsplata 
Pune capăt aşteptării, 
Intră-n slujba casei mele ! 
Dacă-n calea laolaltă 
Ne-mpăcăm, rămîi la mine 
Să-mi slujeşti.

DONA MARIA
Prin tine cerul 
Mă proteguie. Ţi-s slugă 
De-azi încolo — şi de multe 
Te-oi scuti slujindu-ţi !

CĂRĂUŞUL
Crede
C-o s-ajungă-n scurt stăpînă. 

DONA MARIA
Nu-i pe lume treabă-n care 
Să nu mă pricep.

CĂRĂUŞUL
Crezare 
Mai că-i dau, căci iscusinţa 
I-o citeşti de pe obraz.

INDIANUL
Mi s-a spus că la Madrid 
Şi la Curte e-o risipă 
Straşnică de bani. Averea 
Mi-am agonisit-o greu, 
Şi-aş dori s-o pot cruţa.

DONA MARIA.
Nu-ţi va trebui familie : 
Rudele ţi-aduc doar griji 
Şi nu-s bune la nimica. 
Singură le-oi face, toate 
Cîte-ntr-o gospodărie 
Cer o mină de femeie. 
Nu-i nimic să nu ştiu face.

INDIANUL
Deci mîncăm, şi-apoi la drum ! 
Îţi voi da simbrie bună.

DONA MARIA
Oh, noroace ! Cum răsfeţi 
Tu pe cei loviţi de soartă ! 
Însă n-ai mai fi noroc 
De n-ai nimeri ca orbul !


Sfîrşitul actului întîi.





ACTUL AL DOILEA





SCENA I
O sală în casa donei Ana. 
Don Juan şi Contele.
DON JUAN
Graţia şi desăvîrşirea 
Cu virtutea-n ea se-ntrec.

CONTELE
Nopţi fără de somn petrec. 
Sînt gelos. Mi-ascund pornirea. 
Caut doar să-i fiu plăcut. 
Drept răsplată,-asupra-mi plimbă 
Ochi uituci. Vezi, asta schimbă 
Făt-frumosu-n zmeu hirsut ! 
Ochi-de-oţel, cum n-am văzut...

DON JUAN
Conte, nu văd ce-ţi lipseşte : 
Faptul că te preţuieşte 
E-al iubirii început.

CONTELE
Începutul ăsta ţine
De vreo patru săptămîni,

Şi tot la-nceput rămîn. 
Spune tu, să fii ca mine, 
N-ai fi disperat ?

DON JUAN
Vezi, toate 
Ţi-s pedeapsă cînd iubeşti 
Şi i-o spui, zelos cum eşti.

CONTELE
Sînt zelos ? 
Gelos sînt, poate 
Dona Ana plînge-amarnic 
O iubire : nu mă vrea. 
Asta-i gelozia mea.

DON JUAN 
Dac-o bănuieşti zadarnic ?

CONTELE
Sînt gelos pe ce-mi închipui 
Pe ce ştiu nu sînt gelos, 
Îmi fac spaime de fricos, 
Şi-n pofida mea, văd chipu-i 
Lîng-al unui Făt-frumos.
Intră Martin.



SCENA A II-A 
Aceiaşi, Martin.
MARTIN
Nava ta un promontoriu 
Calm curînd îşi va afla. 
Intru. Şi ce văd ? Pe ea : 
Venus vie, de ivoriu.
Muze de poeţi latini : 
Daţi-mi, s-o pictez verbal, 
Ghiers de ram de portocal 
Înflorit, de prin grădini 
Cum găseşti doar la Valencia, 
Sau la miazăzi-n Sevilla. 
Ea dansa o zapatilla 
Ca la Vera de Plasencia. 
Ca să-ncep de jos, cu ce-i 
Ţine turnul de zăpadă 
Care e făptura ei, 
Poartă numai treizeş'trei 
La pantof, cît pot să vadă 
La distanţă ochii mei.

CONTELE
Treizeş'trei ? 
Mult. Nu se poate. 

MARTIN
Conte, ştiu eu ce vorbesc : 
Treizeş'trei, şi mă-nvoiesc, 
De m-ăi prinde că greşesc, 
Treizeş'trei să-mi tragi la spate.

DON JUAN 
Cum văzuşi ?

MARTIN
O pelerină 
Mi-a dat voie, desfăcută ; 
Şi-astfel şi-a lăsat văzută 
Bogăţia ei deplină. 
Ea, văzînd că-mi place mie 
Să mă uit, ceru sandale, 
Şi le puse-ntre paftale 
Ramuri verzi de iasomie.

DON JUAN
Cred că-i vorba chiar de ghete. 
Dansul cere glezna strînsă.

MARTIN
Alea-s sus pe pulpă, însă 
Mai văzui eu şi-alte fete 
Ce purtau aşa sandale 
Mici, că mai-mai să le iei 
Cînd la pîntec ai cîrcei 
Drept pilule medicale. 
Că-ntrebai de-i musai s-aibă 
Doamnele simandicoase 
Gleznele ca ea, borţoase. 
Şi ea surîzînd : „La naiba" — 
Spuse — „ce politicoase 
Lucruri ceri ; dar cînd femeia 
E de neam, ştii, vorba ceea : 
Calu-i cal cît nu-i vezi oase 
Ci doar muşchi".

CONTELE
Deştept răspuns.

DON JUAN
Are cap.

MARTIN
Lăsînd să-i cadă 
Pelerina grea, brodată 
Cu ceapraz, tot ce-a ascuns 
Pîn-atunci ieşi-n lumină. 
N-o fi vrînd ea să te vadă 
Ca pe dînsa eu, deodată, 
Dar se pregătea să vină 
Într-aici, şi nu-n veşminte 
De solemn ambasador.

Cred că va veni, senor. 
De-ți ţii vorba dinainte 
Dată, de-a-i fi bun părtaş 
De taifasuri.

CONTELE
Nu mă-mpac 
Cu-aşa roluri. 
Ce slab leac 
Pentru-amorul meu trufaş !

DON JUAN
Muzică şi versuri, cred, 
I-ar plăcea în astă seară.

CONTELE
Ce nebuni o înşelară, 
Zugrăvindu-mă poet ?
Intră dona Ana, în haine lumeşti, 
fără doliu ; Juana, muzicanţi.



SCENA A III-A 
Aceiaşi, dona Ana, Juana, muzicanţi.
DONA ANA
Conte, te mai poţi căina 
Că-mi semnezi în alb chitanţă ?

CONTELE
Dac-o spun, cu siguranţă 
Sînt sperjur : ştiu c-aş semna 
Credite şi veresie, 
Căci un gaj ca ăsta demn e 
De oricît. Şi drag mi-e semne 
Să mai văd, de prietenie.

DONA ANA
Luaţi loc. Conte, senioria 
Voastră, ierte-mi de vă vreu 
Azi amant, dar nu al meu 
Ci al muzei. Poezia 
Şi cu muzica-mpreună 
Să ne nalte astăzi firea.

CONTELE
Mie-mi spune-nchipuirea 
Că povestea nu-i a bună.

DONA ana
Nu stai jos, senor don Juan ? 
Ce sălbatic văr mai ai !

DON JUAN
Vinovat cînd mă găseai 
Mă năpăstuiai în van : 
Dar te-ascult şi stau.

CONTELE
Cît cîntă 
Dînşii, noi doi să vorbim.

DONA ANA
Vrei neobrăzaţi să fim 
Vorbind doi ? Mă înspăimîntă 
Stăm în trei, cît dînşii cîntă.

MUZICANŢII
„La ce bun să ai seninul 
Tot in ochi, cînd nu-i îndrepţi 
Înspre mine, şi te-aştepţi, 
Cîte-ndur de mult, puţinul 
Ce mi-ai dai să-l urc în preţ ?

DONA ANA
Nu-mi prea place cînd se cîntă 
De „senin" şi „ochi".

CONTELE
De ce ? 
Cerul nu-i, cînd îşi spăimîntă 
Nourii care-l frămîntă, 
Tot de-azur ?

DONA ana
Despre femei 
Nu se poate la fel spune 
Dacă pot să li s-adune, 
De la toţi cîţi trec, scîntei. 
Despre cer, măcar de-ai spus 
Că un văr de-azur senin e, 
Ochii cerului, vezi-bine, 
Soarele şi luna nins, 
Cum apar în versuri, line, 
Căci se-alungă.

contele
Ai dreptate, 
Cîntecul iertare-ţi cere 
Fiind de altă părere : 
Ce versuri neobrăzate !

DON juan
Dar mai sînt şi alte teme, 
Şi-alte versuri sînt de spus.

dona ana 
Conte,-ncepe.

contele
Ţi-am compus, 
Ţie, şase cantilene. 
Să le spun...

DONA ANA
Ba nu, mai bine 
Dă-mi-le în scris.

CONTELE
În scris, 
De ştiam, le-aş fi trimis.

DONA ANA
Ar fi bine de le-ai ţine 
Pentru cine le-ar citi.

CONTELE
Să va spun atunci sonetul 
Despre cînd intră procletul 
De englez la Cadiz...

DONA ANA
Zi.

CONTELE
Umblînd englezul cu-nşelătorie, 
Căci leul Spaniei doarme-n cuibul maur 
Avînd pe piept, drept za, Lîna de Aur, 
Parfum de mosc şi ambră drept tărie,

Drept lănci de Marte-avînd aripi de graur, 
Biet amoraş cu zbor de păpădie, 
Rănind curtenii doar, căci nici nu ştie 
Decît fura al inimii tezaur,

Armă englezul vase, şi cuprinse 
Nisipurile Spaniei, încinse 
De cristalina mărilor verigă.

Dar cum, sub spaniola colonadă, 
Zări pîndindu-l umbra de leu-rigă, 
Lasă pe ţărm doar putina spălată .

DON JUAN 
Ce condei într-aripat!

DONA ANA
Asta da, e temă-n lege.

DON JUAN
Bine-l mai picta pe rege.

DONA ANA
E de cer bine pictat.

MARTIN
Bun sonet!

CONTELE
Nepublieat. 
Nu sînt mulţumit de el. 
Hotărîţi voi.

DONA ANA
Ba, de fel !
Nu fi încăpăţînat.

DON JUAN 
De modest ce e, se scuză.

DONA ANA
Poate rîsul, doar, să-mi vină.

CONTELE
Zi-i, poeta mea divină. 

MARTIN 
Linişte. Vorbeşte-o muză.

DONA ANA.
Iubea pe cine n-o iubea, ingrata, 
Urînd cumplit pe cel care-o iubea. 
Cu cine nici nu-i răspundea, vorbea, 
Şi cui vorbea duios cu ea, răsplata

I-o da, urmînd pe cel ce-o părăsea, 
Şi părăsind pe cel ce-ai fi urmat-o. 
Dispreţul celui drag a-nflăcărat-o : 
Pe cel aprins de ea-l dispreţuia.

Iubire, dă-ţi puterea ta făpturii 
Şi zimţii care-o rod asemeni îă-i-i. 
De moare viul, va trăi ce moare.

Dă fierului tot fier, văpăi — văpăii, 
Pentru-a-ndrăgi pe cine drag o are 
Ca ura s-o reverse-asupra urii...

CONTELE
Laudă-te tu, căci minte 
Gura ce te-ar lăuda.

DONA ANA
Don Juan, nu ne spui ceva ?

DON JUAN 
Un sonet aveam în minte :

O fată cu ulciorul, lîngă rîu, 
Decît argintul lui mai luminoasă, 
Cu glezna albă din sandală scoasă. 
Regină cu pestelca prinsă-n brîu,

Cu mîna ca de fildeş de frumoasă, 
Ştiind şi pe-un boier să-l țină-n frîu, 
Spălînd ca neaua rufele la rîu, 
Statuie-mi pare-n totul armonioasă.

De întîmplare-mpins, ori de ursită, 
S-o văd umplînd ulciorul greu din ape. 
Mi s-a aprins, mocnit, în suflet, jarul.

Şi pizmuind fîntînile, amarul
Meu, zice : „La ce bun să rogi izvorul,
Cînd ochii mei ţi-l umplu mai de-aproape

DONA ANA 
Proaste versuri.

DON JUAN
N-am mai bune.

DONA ANA
Cum, tu, nobil înţelept, 
Te-njoseşti cu aşa subiect ? 
Nu ţi-o iert, orice mi-ai spune.

CONTELE
Dona Ana grăi bine.

DON JUAN
Dac-ai şti tu ce ştiu eu 
Despre-acest subiect al meu, 
I-ai cînta şi tu, ca mine, 
Frumuseţea de nespus 
Ce-ţi deşteaptă-n suflet dorul. 
Şi-ai vedea că autorul 
N-a minţit în cîte-a spus.

DONA ANA
Dacă prin acest sonet
Vrei să-ţi cruţi iubita, care,
Nobilă pe cît se pare, 
Rangu-şi ţine în secret, 
(Obiceiuri de poet 
Cunoscute-n lumea mare), 
Treacă-meargă ! Dar cumva 
Dacă nu-i aşa, e rău.

DON JUAN
Şi de au v-aş înşela 
Aş avea vreo vină eu ? 
Nu departe de aci 
Stă frumoasa Isabel : 
Dorul ei, cumplit oţel, 
Inima mi-o sfredeli. 
Slujnică-i la un indian 
Ce-a sosit la Curte-acuma 
Întrecîndu-se cu gluma, 
Vînînd ranguri şi colan 
Şi-alte-onoruri, peste-averea 
Strînsă dincolo de-ocean.

DONA ANA 
(Contelui)
Vezi, muri şi învie 
Pentru-atît.

DON JUAN
Ce mă răpuse 
Fata cu ulciorul fuse, 
Fata cu ulciorul e ! 
Din ulcior băui amor ; 
Apa ce-o băui de jar e. 
Ea sirenă-mi fu, el — mare 
Sau ocean potopitor. 
Din ulcior băui venin : 
M-a ucis ulciorul.

DONA ANA
Dacă
Lui Martin ar fi să-i placă
Fata asta, aferim ! 
Dar un cavaler, un ins 
Cum eşti...

DON JUAN
N-am de-ales, mă crede 
Cel mai rece om, se vede, 
Uneori, pe loc aprins. 
E, din tălpi şi pînă-n creştet, 
Într-atîta de ciudată, 
Că nu-i floare minunată 
Să nu pară frunziş veşted 
Lîng-obrazul ei de fată. 
Nobil ştie să se poarte 
Chiar şi-n strai de umilinţă. 
Cere bună-cuviinţă 
De la toţi.Şi de la soartă ! 
Eu, într-un cuvînt, n-aş şti 
O femeie mai aleasă 
Să merite-a-mi fi mireasă.

DONA ANA
Vezi că sînt şi eu pe-aici 
Şi-i de-a dreptul o ocară 
Ce-ai rostit pe negîndite.

DON JUAN
Am rostit lucruri simţite. 
N-am crezut c-au să te doară.

CONTELE 
Pleci ? 
Dar unde te grăbeşti ?

DONA ANA
Izgonită plec.

DON JUAN
De cine ? 
Spus-am ce nu se cuvine ?

DONA ANA
Josnicia de-o iubeşti,
Nu-ai drept s-o compari cu mine.
Ies dona Ana şi Juana.

SCENA A IV-A 
Contele, don Juan, Martin. Apoi Juana. 
CONTELE
Eu îi dau dreptate ei.

MARTIN 
S-a dus naibii sfatu-n trei !

DON JUAN 
De ce spun chiar tot ce-mi vine ?

CONTELE
Să-i spui ei că nu ştii damă 
Cum e dama de ulcior, 
Nu-i un fapt insultător ?

DON JUAN
De ce ?

JUANA
Conte şi senor, 
Vii ? Stăpîna mea te cheamă.

CONTELE
Vrea, sînt sigur, să m-oprească 
Să-i mai calc cu tine-n casă.
Contele şi Juana ies.


SCENA A V-A
Don Juan, Martin.
DON JUAN
Crede ea că mult îmi pasă 
Dac-o să mă pedepsească.
(Către Martin.)
Să-i spui contelui aşa : 
C-am plecat să văd ce face Isabel.

MARTIN 
Iubeşti ce-ţi place.

DON JUAN 
Da, Martin, şi iarăşi da.

MARTIN
Păi, iubeşte-o dacă vrei: 
Lunca-ţi place cîteodată 
Cît grădina cultivată. 
Şi sînt toate, tot femei. 
Don Juan şi Martin ies.


SCENA A VI-A
Dona Maria, îmbrăcată sărăcăcios, 
cu sandale şi şorţ, şi Indianul.
DONA MARIA
Află deci, domnia-ta,
Că, de te mai porţi ca azi,
Nu-ţi mai stau în casă-un ceas.

INDIANUL
(Cugete, nu te-nfuria 
Că-i onoarea-n joc aici) 
Isabel, jur pe cuvînt
Că n-am să mai fiu nicicînd 
Necuviincios cum zici. 
De-ţi dispreţuieşti făptura, 
Frumuseţea, cuviinţa, 
Îmi voi da şi eu silinţa 
De-a-ncerca să schimb natura.
Indianul iese.



SCENA A VII-A 
Dona Maria, singură.
DONA MARIA
Vremuri de schimbare pline, 
Sărace-n statornicii: 
De la multe la puţine, 
De la nici un ban, la mii. 
Cum de-n aşa scurt răgaz 
Mi-aţi putut zdrobi mîndria, 
Vanitatea mea, trufia 
Azvîrlindu-mi-o-n obraz ? 
Cu ce orb dispreţ priveam 
Orişice-mi trecea prin faţă : 
Tot ce oamenii răsfaţă : 
Rochiile ce primeam 
Le dădeam să le refacă. 
Scrisorile le rupeam, 
Şi dintre bărbaţi, găseam 
Că nici unul nu-i să-mi placă 
Demn, chiar de-ar fi fost să-mi dea 
Stelele din cer furate. 
Ca un vis trecură toate 
Cîte-au fost. Azi pot cînta : 
„Mîndre flori, vă pot eu spune 
Că trecutul e-un mormînt. 
Ieri — eram ca voi, minune, 
Azi — nici umbra mea nu sînt". 
Flori ce-n roua dimineţii
Vă treziţi de cum dau zorii 
Întrecîndu-vă cu sorii 
În trufia frumuseţii : 
Doar o clipă-i cursul vieţii. 
Mîndră-am fost, ca voi, pe lume 
M-am crezut şi eu minune : 
Dar cum nopţi urmează zilei, 
Cunoscui amarul milei. 
„Mîndre Hori, vă pot eu spune" 
O minune-am fost, din cer, 
Pentru toată-Andaluzia. 
O minune ! O, Maria ! 
Ce departe-s azi de ieri. 
Flori plăpînde, primul ger 
Vă va face precum sînt. 
Azi, în ieri cînd mă împlînt 
Înţeleg, privind la mine, 
Ce-aţi putea şi voi reţine : 
„Că trecutul e-un mormînt". 
Tu, garoafă-mpărătească, 
Nu te-ndemne la trufie 
Purpura:  şi nici să-i fie 
Pricină să se mîndrească 
Albăstrimea lui cerească 
Stînjenelului. Tu, spune, 
Nalbă, crezi că eşti pe lume 
Fără moarte ? Sau voi, crini, 
Veţi trăi în veci, senini ? 
„Ieri — eram. ca voi, minune". 
Mîine, toate vor fi ieri. 
Mîine,-ncrederea nebună 
Vor veni să v-o răpună 
Nopţile cu mîini de ger. 
O minune-am fost, din cer ; 
Azi, din milă-s pe pămînt 
Şi mă simt ca frunza-n vînt, 
Ce nici vie nu-i, nici moare. 
Ieri, ca ruptă-am fost din soare, 
„Azi— nici umbra mea nu sînt".
Intră don Juan,



SCENA A VIII-A
Dona Maria, don Juan. 
DON JUAN
N-am ţinut de vorbă, vezi, Isabel ? 
Dar, încotro ?

DONA MARIA
Încotro dar, Isabel ? 
Încotro mă mînă dorul. 
Ai crezut cumva că n-am 
Dram de minte-n cap, ia spune

DON JUAN
Văd eu bine că ai minte. 
Chiar mă-ntreb adesea dacă 
Nu te faci că nu-nţelegi.

DONA MARIA
Ce nu-mi place, nu-nţeleg. 
Totuşi, zău că-i de mirare 
Ca un nobil cavaler, 
Chipeş cum te văd că eşti 
Şi galant, să se scoboare 
Pînă la femei ca mine. 
Eşti sărac ?

DON JUAN
Ce vorbă-i asta, 
Să mă-ntrebi dacă-s sărac ?

DONA MARIA
Fiindcă, dacă n-ai avere 
Ca să năzuieşti mai sus, 
Văd de ce-ţi faci socoteala 
Că mai bine-i faci ochi dulci
Uneia ce te-ar costa,  
Cum socoti, nişte sandale, 
Nişte calţavete-acolo, 
Vreo pereche de ciorapi, 
Panglici roz, vreo pălărie 
Pentru mers la rîu, de soare, 
Şorţuri aspre de in gros, 
Sau papuci fără ceaprazuri, 
Nici canafi, ce-odinioară 
Dau femeilor mers mîndru, 
Argintind subt paşi pămîntul. 
Castaniete şi broboade 
Nu-s un cap de ţară. 
Dar, Pentru cîte poartă azi 
Doamnele din lumea mare, 
Jur pe îngeri, nu-i destul 
Nici argintul tot din mina 
De la Potosi şi nici 
Perlele-ncrustate-n aur 
Din regatele-orientale. 
Cred că te-ar costa mai mult 
O dantelă veneţiană 
Decît o armată-ntreagă 
De spălătorese.

DON JUAN 
Vezi,
Dac-ar şti să te reflecte
Şi oglinda, la-nălţimea
Reflectării ce-ai rostit,
Că te-am îndrăgit m-ai crede.

DONA MARIA
A, reflex şi reflectare. 
Bun. Spui asta ca şi cum 
Ai fi sigur că-s în stare 
Să te înţeleg. Iar eu
Te încredinţez că pot. 
Însă m-am deprins să-mi spună 
Doar cuvinte grosolane 
Un nemernic de-indian : 
„Du-te-ncolo, vino-ncoace, 
Lasă aia, ia-o asta ! 
Ai spălat tigaia ceea ? 
Adu apă şi fă focul ! 
N-ai pus sare la mîncare ! 
Nu-i destul de acru borşul ! 
Spală-mi asta, dă-mi batista ! 
Prea mult zahăr risipeşti ! 
Dă-mi oghialul să mă culc ! 
Să mă scoli de dimineaţă ! 
Pune masa : viu îndată !" 
Şi-alte gingăşii ca astea 
M-au făcut să-mi pierd auzul 
Pentru lucruri mai plăcute, 
Nu doar că nu le-aş pricepe. 
Dar ce vrei, la urma urmei ?

DON JUAN 
Să mă vrei, la urma urmei.

DONA MARIA
Mi-ai întors-o-n doi peri, vorba,
Scurt şi cu repeziciune.
Bine-am zis eu că gîndeai
Că la mintea mea cea scurtă
Nu se-ncap ocoluri lungi,
Ci-i nevoie de grai verde.
Doar că, „de mi-i negru chipul
— Cum zic negrii, — s alb la suflet",
Chiar dacă mă vezi în zdrenţe.
Deci vorbeşte cum ţi-e portul.

DON JUAN
Eu, frumoasă Isabel, 
Cîteodată cînd te văd 
Slujnică, îmi pierd respectul.
Dar, privindu-ţi faţa mîndră 
Mi-l redobîndesc pe dată. 
Şi să nu te necăjească 
Dacă-ţi spun dorinţa mea, 
Căci, dacă-şi ajunge ţinta, 
Orice mijloc e perfect. 
Ce spui de vorbirea asta?

DONA MARIA
Că, deşi-i cinstită-n spuse, 
Ce rosteşte tot nu-mi place 
Dacă-i cum pricep că spui. 
Dumneata, pe cîte-mi pare, 
Ridicaşi asupră-mi spada : 
Ripostai ; fandaşi : fugii 
Şi descoperindu-mi flancul, 
M-ai rănit, ca încheiere, 
Cu un gînd pieziş şi rău. 
Dar, senor, pe viaţa noastră-a 
Amîndorora, nu vreau 
Să-mi înfrîngi zeloasa cinste 
Avînd mîinile-narmate. 
Potolească-ţi-se mîna ; 
Potoleşte-ţi şi dorinţa, 
Căci n-avem să fim prieteni 
Dacă nu te porţi cinstit.

DON JUAN
Isabel a mea, ce vorbe !
,,A mea" zisei ? Doamne, mint!
Tu, gîndind că sărăcia
îmi dă ghies să-ţi fac ochi dulci,
Să te caut, să te rog,
Eşti departe de pricina
Dreaptă-a dragostei ce-ţi port.
Căci, pe ceruri, Isabel,
Jur că pentru tine sufăr
Şi dispreţuiesc femeia
Cea mai nobilă şi mîndră
Din împrejurimi, căci mie
Mai de piet îmi e nojița 
De la-ncălţămintea ta, 
Decît perlele ce poartă 
Ea la gît. Şi mai de preţ 
Mi se pare-n mîna ta 
Ăst ulcior, care-şi încarcă 
Din fîntînile uitării 
Limpedele lui cristal, 
Cînd la dulcele tău zîmbet 
Se-mbulzeşte apa-n el, 
Pizmuind pe cea dinuntru 
Cea care-a rămas afară 
Şi dorind să-l umple, doar 
Ca s-o ţii mai iute-n braţe 
Tu, la pieptul tău ducînd-o 
Şi la tine-acasă-apoi, 
Decît splendida caleaşca 
Ce-şi dă-n lăture portiţa 
Şi perdeaua de mătase 
Ca dintr-însa să coboare, 
Cu briliante la inele, 
Doamna cea din lumea mare, 
Ce-şi arată la fereastră 
Bucla din pieptănătură : 
Cîrlionţ ce, pentru-atîţia, 
S-a vădit cîrlig de undiţi... 
Eu m-aş mulţumi de-ai spune, 
Dulce Isabel : ,,Mi-eşti drag". 
Îţi vreau sufletul prieten, 
Căci iubirea nu-i doar trup. 
Ce-mi răspundeţi, ochii mei ?

DONA MARIA
Ochii mei, vezi, nu mai pot 
Să-ţi răspundă nicidecum, 
Dacă zici că nu-s ai mei. 
Cît priveşte vrerea mea, 
Cred că pot să-mi iau această 
Libertate şi să-ţi spun—
Tot voiai un suflet — că eşti 
Omul cel dinţii a cărui 
Dragoste nu i-o resping.

DON JUAN 
Doar atîta, Isabel ?

DONA MARIA
Nu-i destul ? Atunci mai află—
Treacă la cîntar şi asta — 
Nu-mi displaci.

DON JUAN
Cum Isabel ?
Doar atît ?

DONA MARIA
Ei, ce te-apucă ? 
Ori te mulţumeşti, ori iau 
Îndărăt şi ce ţi-am dat.

DON JUAN
Vrei să-mi dai s-alint o mină ? 
Cu toate că mi-e cam frică 
De cînd te-am văzut la scrimă 
Ce isteţ mai ştii să-nvîrţi 
Spada albă de oţel.

DONA MARIA
Dumneata nu mă cunoşti. 
Jur c-am omorît un om 
Aşa cum mă vezi.

DON JUAN
Cu ochii...
Mai c-aş crede-o.

DONA MARIA
Du-te-acum. 
Fugi, că iaca şi stăpînul.

DON JUAN 
Unde să te-aştept diseară ?

DONA MARIA 
La fîntînă, cu lacheii.

DON JUAN 
Aibă-mi-te-n pază cerul. 
Don Juan iese. Intră Leonor.



SCENA A IX-A
Dona Maria, Leonor. 
LEONOR
Isabel.

DONA MARIA 
Ce-i, Leonor ?

LEONOR 
Tot cu el stai să vorbeşti ?

DONA MARIA
Tot.

LEONOR 
Păi, nu-l dispreţuieşti ?

DONA MARIA
M-a uimit atît amor.
Şi te pot încredinţa
Că şi eu simt că-l iubesc.

LEONOR
Rangul lui cavaleresc 
Parcă rîsul ţi-l stîrnea. 
Merită să rîzi, cred eu, 
Căci prietenia cere 
Rang egal, egală-avere.

DONA MARIA
Şi stihiile cu greu
Şi-ar afla-mpreună locul,
Căci pămîntul apa-l sapă,
Aerul ia vămi din apă,
Şi-mpreună ucid focul.
Dar cum el nu mă-mbie
Decît să-l iubesc, ce-aş pierde
De-mi las gîndul să-l desmierde ?

LEONOR
Mult.

DONA MARIA 
Cum?

LEONOR
Mult, am spus, 

DONA MARIA
De ce ?

LEONOR
Păi, s-a-ndrăgostit de el 
Doamna mea.

DONA MARIA
De unde ştii ?

LEONOR
Luisa-mi destăinui: 
Şi-l vrea soţ chiar, Isabel. 
Aşadar, de n-ai pus miza 
Dă jos cartea şi zi „pas".

DONA MARIA 
Sigur ştii ?

LEONOR
Da, ştiu de-un ceas.

DONA MARIA
Prea tîrziu ţi-a spus Luisa.
Prea tîrziu îmi spui.Nu doară
Că el s-ar putea cumva
Lăuda cu ce i-aş da,
Dar mi-e drag, şi-o să mă doară.
Proastă-am fost să cred că-mi poate
Mie fi sortit don Juan
Căci don Juanii nu în van
Tot don Juani sînt pentru toate.

LEONOR
Vreau să-ţi dau un om în loc, 
Ce-i prieten cu al meu. 
E-ndrăzneţ, dar nu e rău, 
Şi-i voinic, şi plin de foc. 
N-ar putea să-i sufle-n ciorbă 
Nici grăjdari, nici vizitii : 
E de la spălătorii. 
Poţi intra cu el în vorbă. 
Fii stăpînă-n sat la tine, 
Ce te-ncurci cu don Juanii ?

DONA MARIA
Stăpînei tale-i plac banii, 
Sau bărbaţii ?

LEONOR
Ba, cam ţine 
La un conte, paj-de-onoare, 
Ba-l vrea şi pe Făt-frumos, 
Pe don Juan.

DONA MARIA
Cu ochii-n jos, 
Acest soi de văduvioare 
Văd mai bine pe subt pleoape.

LEONOR
Cum şi-a îngropat bărbatul, 
I s-a şi părut larg patul.

DONA MARIA 
Îl iubeşte ?

LEONOR
Soţi s-aproape.

DONA MARIA
Ia-ţi ulciorul, să grăbim 
Către luncă.

LEONOR
Pedro vine 
Cu al meu, şi se vor ţine 
După noi, el şi Martin.
Leonor iese.



SCENA A X-A
Dona Maria, singură.
DONA MARIA
Cît sînt eu de norocoasă 
Doar iubire-mi mai lipsea 
Şi iubirea-apoi să-mi dea 
Şi rivali, să fiu geloasă. 
Nu-mi era de-ajuns că duc, 
Ca să nu fiu la-nchisoare, 
Viaţa asta. Trebui', oare, 
De iubit să mă apuc ? 
Şi-ncă de-un iubit ce moare 
După alta ? Sînt nebună ? 
Fată cu ulciorul plin, 
Serafim prea-cristalin, 
Lasă-l jos, că nu-i a bună. 
Tot mai bine sînt ce sînt 
Dacă nu-s ce-am fost pe lume. 
„Minare Hori, vă pot eu spune 
Că trecutul e-un mormînt."
(Dona Maria iese.)

SCENA A XI -A
În luncă lîngă o fîntînă. 
Martin, Pedro.
PEDRO
Şi, zi, zveltă-i e făptura ?

MARTIN
Aşa-mi spune Leonor : 
Că, pe drum pîn' la izvor, 
Cască toţi la dînsa gura. 
Perlă unică la număr,
Vîră fetele în boală
Cînd se strîng la rîu, de spală,
Cu ulcioarele pe umăr.
Păi, muiere-i, cînd don Juan
Vărul contelui meu, domn
De neam, nu mai are somn,
Jigărit ca un motan !
Şi-i tot caută în coarne,
Parc-ar fi doamnă sus-pusă...
Pe-un don Juan, grăieşte-o spus
Mintea n-are să-l răstoarne,
De grea ce-i, cu susu-n jos.
Noaptea vine la izvor
După dama cu ulcior,
Ca un paj nenorocos,
Şi nici doarme, nici mănîncă.
Ea în slujbă s-a băgat
La indianul cel bogat
Şi hapsîn, dar prea bun încă,
Dac-o lasă la fîntînă.
Eu — degeaba-i bag lui vină,
Fetelor li-i drag să vină
Că li-i tare la-ndemînă
Cu ulcioare-n mîini să plece
La pîrîu, să vadă lume
Şi să ştie ce anume
Primprejur se mai petrece.
Stau şi flecăresc într-una
Spălînd rufe la izvor.

PEDRO
Spune-mi, crezi că fata-i bună 
Pentru mine, să mă-nsor ? 
Pentr-un om cum sînt, cămaşa 
Nunţii merită s-o coase ?

MARTIN
Feţe mai simandicoase 
Au peţit-o, drăgălaşa.

PEDRO
Dacă-i fata mîndră mea, 
Fac pe loc scuturătură 
Cu orice lepădătură 
Ce-aş simţi că i-ar plăcea. 
Un cuţit, pînă-n prăsea 
Vîr în, ei, în fiecare 
Cum îl prind. 
Şi, pe spinare 
O fac vînătă pe ea.

MARTIN
Nici n-o ştii, şi te şi-nfoi.

PEDRO
O trăsură văd că vine.

MARTIN
Hait! 
Don Juan cu dona-n doi. 

PEDRO
Pe cinci butii şi-un butoi ! 
Văduvioara-i damă bine !
Dona Ana, Juana şi don Juan.



SCENA A XXII-A 
Aceiaşi, dona Ana, Juana şi don Juan.
DON JUAN
V-am recunoscut trăsura. 
Contele-a rămas, pizmaş 
Că-n trăsură-ai vrut să-l laşi, 
Şi-acum spumegă-n el ura. 
M-am grăbit să văd ce-ai vrut, 
Fiindcă nu cobori degeaba 
Din trăsură.

DONA ANA
Asta-i treaba 
Mea, dar pricini am avut. 
Pricina eşti dumneata, 
Căci ştiam că la fîntînă 
Ţi-afli-a inimii stăpînă 
Şi că te-aş putea afla.

DON JUAN
Bună slujbă mi-ai găsit 
Ori catîr, ori sacagiu.

DONA ANA
Eu, senor don Juan, te ştiu 
Şi-ţi ştiu gustul. M-am gîndit 
Să viu şi eu cu ulciorul. 
Ei, Juana, unde-i oala ?

DON JUAN
îţi sărut, pentru regala 
Ta batjocură, piciorul.

DONA ANA
Vreau dat gata să te văd. 
Eu sînt fata cu ulciorul 
Care caută izvorul.

DON JUAN 
Ce-ţi veni ?

DONA ANA
Vreau să te-mbăt.

DON JUAN
Ei, prea mic îţi e stacanul 
Ca să-şi uite ne'mplinirea 
Cel ce l-a rănit iubirea. 
Intră dona Maria, şi Leonor, cu ulcioarele.



SCENA A XIII-A
Aceiaşi, dona Maria, Leonor. 
DONA MARIA
Mie-aşa mi-a spus indianul : 
Că-n grădină la Palat — 
Ştii, ca la Palat: arhivă 
De bîrfeli, şi, deopotrivă 
Cîte-un fapt adevărat — 
Toată lumea povestea...

LEONOR
Că femeia îl ucise 
Pe cel care-i necinstise 
Tatăl ? Bravo ei.

DONA MARIA
Spunea 
Că nemaisperînd s-ajungă 
A o prinde, procurorul 
Ceru regelui, seniorul 
Nostru (aibă viaţă lungă !), 
Să-şi rostească singur voia. 
Şi că regelui i-ar place 
Să fie lăsată-n pace.

LEONOR
Păi, i-a dat doar ghes nevoia : 
Tatăl ei nevinovat 
Şi-l văzuse necinstit. 
Şi, zi, nu s-a mai ivit 
După ce s-a răzbunat ?

DONA MARIA
Nu mi-a spus mai mult nimica. 
Eu m-am mulţumit să ştiu 
Că, în locul ei să fiu, 
Cinstea nu mi-ar fi mai mică.

LEONOR
Fă-mi întreagă bucuria : 
Nu ţi-a spus cum o chema ?

DONA MARIA
Nu ţin minte. Stai ! Ba da : 
Parcă-a spus dona Maria.

MARTIN
Sînt aicea doi scutieri 
Pentru voi.

LEONOR
Vezi, Isabel, 
Ăsta e flăcăul cel 
Ce te vrea.

DONA MARIA 
O, cavaleri!

MARTIN
Haide, nu fi ruşinos. 
Vino şi vorbeşte.

PEDRO
Stau
Şi mă uit, fără să vreau, 
Tot la chipul ei frumos, 
Mîndră-a inimii aleasă : 
Sînt al tău pe veci, de az'.

DONA MARIA 
Domnul să te aibă-n paz' !
(aparte)
Ce lungan !

PEDRO
Căzu în plasă 
Mreana. Moartă-i după mine !

DONA MARIA
Cu doi-trei ca el duci, cred, o 
Grea galeră, ca pe şine, 
Pînă-n ţărmul vastei Chine, 
Don Fadrique de Toledo  !

PEDRO
Hai, dă-mi mîna. 
Vrei alviţă ?

DONA MARIA
De nu-ţi ţii laba frumos,
Să nu te culeg de jos
Cît eşti de lungan, bădiţă !

PEDRO
Nafura şi panahida ! 
Asta e femeie-n lege.

DONA MARIA 
Cînd nu sameni, nu culege.

PEDRO
Marţ mă face. Pierd partida. 
Pentru ochii tăi senini, 
Ca să-i văd ne'ntunecaţi, 
Spintec cinci mii de bărbaţi, 
Isabel, şi e puţin. 
Fii mai blinda, serafim.

DONA MARIA 
Lasă-mă, să nu m-apuce.

PEDRO
Colo-n crîşmă-n colţ, la „Duce", 
Sînt popice. Hai, Martin.

MARTIN
Hai, şi nu cruţa paraua 
Că se moaie ca bumbacul.

PEDRO
Cînd strîngi chinga să-i pui şaua 
Zvîrle, mă, de vezi pe dracu.
Martin şi Pedro ies.



SCENA A XIV-A 
Dona Ana, Juana, don Juan, dona Maria, Leonor.
DONA ANA
Nu te pune-n faţa mea, 
C-am prins eu destule semne 
Ca să ştiu că asta-i fata 
Care-ţi place.

DON JUAN
E cu dînsa Leonor. 
Nu-ncape vorbă : Isabel e. 
Alta-n lume 
Mai păşeşte-aşa de mîndră ?

DONA ANA
Cînd o văd, senor don Juan, 
Îţi iert vina de-a iubi-o.

JUANA
îmbrăcată cum se cade, 
Fata asta pune-n umbră 
Orice doamnă de la Curte.

DON JUAN
Spune-aşa ca să mă-ncerce ?

DONA ANA
Aş dori s-o văd mai bine. 
Spune-i, dumneata, te rog, 
Că-i aici o doamnă care, 
Cum e bolnavă, doreşte 
Din uliciorul ei să bea. 
Nu degeaba, se-nţelege : 
O plătesc.

DON JUAN
Să te servesc. 

DONA MARIA
Leonor.

LEONOR
Ce?

DONA MARIA
Doamna ta 
Şi don Juanul meu cu dînsa.

LEONOR
Parcă te-ai cam tulburat.

DONA MARIA
Doar cît nu-mi scăpă din mînă 
Să se facă zob, ulciorul.

DON JUAN
Doamna de colo te roagă 
Să-i dai din ulcior să bea.

DONA MARIA
Bucuros i-oi da, ei, apă ; 
Şi ţi-oi da şi dumitale 
Cu ulcioru-ai cap.

DON JUAN
Nu fi
Proastă.

DONA MARIA
Na. Ia-l dumneata. 
Poţi să ţi-o adapi şi singur.

DON JUAN
Vezi că-i lume primprejur. 
O femeie înţeleaptă 
Nu dă naştere la vorbe.

DONA MARIA
Fie. Merg să-i dau, ca nimeni 
Să nu creadă că-s geloasă, 
Înălţimea-ta, fii bună, 
Bea şi crede-mă : ulciorul 
Aş dori nu lut să-mi fie, 
Ci cristal veneţian, 
Dar va fi cristal, atins 
De-aşa mînă, ca de perle.

DONA ANA
Da, aş bea, căci am căzut.

DONA MARIA
Dacă apa-alungă spaima, 
Bea, căci toţi, supuşi căderii 
Ne aflăm : de nu-n păcat, 
Cel puţin la bănuială.

DONA ANA.
Am băut.

DONA MARIA
Şi eu de-asemeni.

DONA ANA 
Eu — păreri de rău.

DONA MARIA 
Eu pizmă.

DONA ANA
Dulce eşti.

DONA MARIA 
Ai mîini ca neaua.

DONA ANA 
(către don Juan) 
Cheamă-mi, dacă vrei, caleaşca.

DON JUAN 
Ei, Hernando !

DONA ANA
Bună, fată !

DONA MARIA 
Bună inima să-ţi fie !
(Dona Ana pleacă)
N-o-ntovărăşeşti ? Ce faci ? 
Curtezan eşti ? Ce mai stai ?

DON JUAN
Stau să-ţi dau o satisfacţie. 

DONA MARIA
Sînt deplin satisfăcută :
Ce mai strici la vorbe-n vînt ?

DON JUAN
Isabel, nu fi nedreaptă ! 
Ştie Leonor prea-bine, 
(Las de-o parte şi discreţia) 
Că-i e Contele iubitul 
Donei Ana, şi nu eu.

DONA MARIA
Drag ulcior, mai ai răbdare, 
Căci ulciorul care merge 
Des la apă se şi sparge. Ce ? 
Te sperii că-ţi poţi pierde 
Toarta, c-o să-ţi crape buza ? 
Lut eşti. N-ai în ce te-ncrede. 
Totuşi, cine-ţi spune ţie 
Că nu te-ai preface-n aur 
Doar atins de perla unei 
Guri frumoase ? Lut modest, 
Ştiu că lut ai să rămîi. 
N-ai să te mai duci la rîu 
Fiindcă-mi dau prea-bine seama 
Că nu-i bine, cu-o caleaşca 
Să te-ntreci şi să te lupţi.

DON JUAN
Ce spui tu ? Vezi, Isabel,
Mă condamni, şi nu-mi ştiu vină.

DONA MARIA
Cu ulciorul meu vorbeam. 
De-i al meu, de ce se plînge ? 
Du-te, Înălţimea-ta 
Că trăsura nu te-aşteaptă, 
Şi-i rămîne de căruţă.

DON JUAN
Plec, dar deznădăjduit. 
Să faci tu una ca asta 
Cînd ştii, ca şi Leonor, 
Că nici vorbă nu-i să-mi placă 
Cea pe care eşti geloasă ! 
Don Juan iese.



SCENA A XV-A 
dona Maria, Leonor.
LEONOR.
Proastă eşti, tu ! De ce-l laşi, 
Supărat cum e, să plece ?

DONA MARIA
Inima mi-o ia cu el,
Leonor. Dar gelozia
M-a pişcat. Şi nu sînt proastă
Să nu văd nepotrivirea :
Chiar de-ar fi să mor, să ard,
Nu vreau să-l mai văd în ochi.
N-aveam eu, şi-aşa, destule ?

LEONOR
Straşnic joc, de, n-am ce zice. 
Tu rămîi în deznădejde. 
Şi stăpîna mea zdrobită. 
Intră Pedro şi Martin.



SCENA A XVI-A 
Aceleaşi, Pedro, Martin
PEDRO
Am jucat cu doi soldaţi
Şi-am pierdut şi bani şi-alviţă.

MARTIN
Nu ştiu cum de rabdă Curtea 
Tîlhării ca astea, frate : 
Pentru tras pe sfoară lumea 
Cîtă zarvă, citi şnapani. 
Ici popice, colo-alviţă, 
Ici păpuşi, castane colo, 
Fructe-n zahăr, marmeladă, 
Turtă dulce şi covrigi, 
Vietăţi de bigi-bigi, 
Flori, metanii pentru rugă, 
Cruciuliţe şi icoane, 
Şi aghiazmă, şi rachiu, 
Rom de trestie, calendare, 
Horoscoape şi romane 
Tipărite de curînd. 
Staroste pe iarmaroace 
E don Alvaro de Luna. 
Dar, tăcere. Tot aici-s...

PEDRO
Hei, ce staţi aşa plouate ? 
Cin' te-a supărat, măi, fato ? 
Toată eşti numai alean.

MARTIN
Cred c-o supără don Juan 
Cînd caleaşca a urmat-o.

PEDRO
Cine mi te-a supărat ? 
Sece-i ochii, Isabel. 
Jur că astăzi, pentru el 
Ceasul morţii a sunat.
Uită-te frumos la mine, 
Isabel, că nu eu doar 
Ţi-am turnat venin şi-amar 
În privirile senine. 
Cine-i barbarul mişel, 
Cine-i ticălosul care 
Ţi-a făcut vreo supărare ? 
Cine-i ? Spune-mi, Isabel ! 
Jur că-l spintec ! îl ucid ! 
Dacă nu cumva, de teamă, 
Auzind doar cum mă cheamă 
N-a mierlit singur subit. Cum ? 
Să-l las să vieţuiască, 
Eu pe lume viu fiind ? 
Spune-mi cine-i, şi mă prind 
Pe ce vrei, c-o să-mi plătească. 
Cum ţi-ar place, doar, să-mi spui 
În ce fel să-i viu de hac ! 
Căci mă pregătesc să fac 
Secerişul vieţii lui. 
Cidul, cît e el de Cid, 
Terci îl fac, îl fac piftie ! 
De-o fi Cidul chiar să fie, 
Jur pe ceruri că-l ucid. 
De l-oi prinde prin Madrid 
P-ăl de mi te-a pus pe gînduri, 
Îl trimit în patru scînduri 
Curţii, la Valladolid. 
Căci de-ţi spun eu, Isabel, 
Că-l omor, e mort, s-a zis. 
Pînă-aici i-a fost lui scris. 
Rugaţi-vă pentru el.

DONA MARIA 
Haidem, Leonor : mai stai ?

LEONOR
Tristă eşti...

DONA MARlA
Mă simt mormînt.

PEDRO 
Pleci? Cum?

DONA MARlA
Plec aşa cum sînt.

PEDRO
Nu mi-ai spus pe cin' să tai ?...

DONA MARlA 
N-am chef...

PEDRO 
Stai !

DONA MARIA
(dîndu-i o palmă)
Na ! 
Mai vrei încă ?

PEDRO
Aoleu ! !

MARTIN
Ce-i?

PEDRO
Un popic.

LEONOR 
Isabel, i-ai spus ?

DONA MARIA
Nimic.
Să-l întrebi de-l mai mănîncă.


Sfîrşilul actului al doilea.





ACTUL AL TREILEA





SCENA I    
Pedro, Martin, Bernal şi Lorenzo : valet
PEDRO
Şterge-o, mă, cînd ţi se spune

LORENZO 
Mi-a spart capul. Ajutor ! 

MARTIN
Înc-un cap spart de ulcior... 

BERNAL
Te-a lăut, Lorenzo,-n spume !

LORENZO 
Păi, să nu mori ?

PEDRO
Ia-1, Bernal. Oblojeşte-1. 
Vezi că piere.

LORENZO 
Asta zic şi eu muiere.
Intră dona Maria şi Leonor.



SCENA A II-A 
Aceiaşi, dona Maria, Leonor. 
MARTIN
N-ai timp nici să zici halal.

PEDRO
Unde sînt aşa muieri,
Pier argaţii de-a-n-picioare.

MARTIN
Straşnici ghionti ştie să care.

PEDRO 
Ba şi fete bătu ieri.

BERNAL
Haida-de ! De fete-i zorul.

DONA MARIA
Pişti, hai, pezevenghi ce eşti ? 
Şterge-o, zic.

LEONOR
Prea te pripeşti.

LORENZO
Să-mi spargi mie-n cap ulciorul ? 
Pe zmeoaice jur, pe iele...

DONA MARIA
Om eşti tu, sau găinar ? 

pedro
Poartă şiş în brăcinar...

DONA MARIA
...Şi-l înfig pînă-n prăsele, 
Că-s deprinsă cu ucisul. 
Pe-orice crai mi ţi-l înmoi 
Cum se face-n sat la noi 
Cu claponii ; ştie şişul.

LORENZO
O omor !

PEDRO
Să-ţi vii în minţi, 
Că-s şi eu pe-aici, măi frate.

LORENZO
Şi cu ăsta de m-aş bate 
Tot muiere-aş bate.

PEDRO
Minţi.

LORENZO
Hai cu mine pe maidan. 
Valeţii ies.



SCENA A III-A 
Dona Maria şi Leonor rămîn singure. 
LEONOR
Un duel ? încurcă-i, drace. 

DONA MARIA
Leonor, ce griji îmi face 
Mie, crudul meu duşman!

LEONOR 
Nu l-ai mai văzut ?

DONA MARIA
De ieri.

LEONOR
Aş fi vrut să fii voioasă. 
Tristă cum eşti, nu mă lasă 
Inima, despre plăceri 
Şi de nuntă a-ţi vorbi. 
Căci s-a hotărît Martin 
Şi-o să ne căsătorim, 
Iar tu naşă-ai să ne fii.

DONA MARIA
Bucuros v-aş fi eu naşă 
Dacă nu m-aş fi certat 
Cu Indianul. M-am mutat 
Cu-o amică drăgălaşă 
Şi trăiesc din împrumuturi.

LEONOR
Vino la stăpîna mea. 
Dînsa-n slujbă-o să te ia. 
Hai, că-i timpul să te scuturi 
De necazuri.

DONA MARIA
Mi-e ruşine.

LEONOR
Vino, ştii cît te iubeşte. 
Vorba ta o linişteşte 
Şi-i e drag să stea cu tine 
De poveste.

DONA MARIA
Hai! Pe drum, 
Eu ţi-oi spune pe de rost 
Ce-i la rîu...

LEONOR
Eu n-am mai fost. 
Fiindcă, ştii, mi-e nu ştiu cum : 
Cînd e-aproape măritatul 
Ochii toţi sînt doar pe tine.

DONA MARIA
Slabă ce-s ! Doar vorba vine : 
Eu, la rîu îmi văd ingratul. 
La Manzanares, sîmbătă ne-am dus 
Teresa, Juana eu şi Cătălina. 
Eram ursuză, tristă de nespus. 
Şi tot don Juanul meu era pricina. 
Stăpînul ţi-l cunoşti doar, şi ţi-ai spus 
Desigur, Leonor, ştiindu-i vina, 
Ştiind cît poate ciuda să mă roadă, 
Că ori mi-ieşii din minţi, ori sînt neroadă. 
Am luat în mîini calupul de săpun 
Să spăl la rîu grămezile de ţoale. 
Şi apele, de plînsul meu nebun 
Umflate, îmi luau rufele la vale. 
Cîntau prin preajmă celelalte-ntr-un 
Ritm vesel, Leonor, iar eu, de jale 
Spălam cu rîul lacrimilor mele : 
Şi-n vînt se-nfiorau suspine grele. 
Scăldat în purpuri, soarele-asfinţind 
Ardea ca jaru-n apa străvezie. 
Apusul se-mbrăca în nori, sclipind
În schimbătoare focuri de magie, 
Cînd eu, Lăsînd şi plîns, şi-amar, şi jind, 
Mi-am luat inima-n mîini, cu voinicie, 
S-o storc vîrtos, cu rufele deodat', 
Şi-am pus-o-ntre cearşafuri la uscat. 
Cînd se zvîntau pe funii, pe-nserate 
Cămaşă albă stînd lîngă cămaşă, 
Veniră de prin ferme-nvecinate 
Vreo patru fete mîndre, codănaşe, 
Şi-ndată după ele, laţi în spate, 
Iuţi de picior, cu talpa nărăvaşă, 
Vreo patru-cinci voinici. Dar eu vorbesc 
Şi inima-mi doar, ştie cît tînjesc. 
Pe dată Juanilla-şi luă ghitara 
În mînă, Leonor, şi instrumentul 
Acesta viu, ce freamătă ca vara 
Prin lanuri, prinse-a-i zice.Pergamentul 
Tamburei zugrăvi în ritmuri rara, 
Nelinişte ce-ndeamnă penitentul 
La lungi pelerinaje şi metanii ; 
Şi renvie trecutul vechii Spanii. 
Dansă o seguidilla pe-ntrecute 
Cu Julia, Lorenzo-n castaniete. 
Şi-un tînăr, ca un cal de circ de iute, 
Roti-mprejurul lui Ines corvete. 
O, gelozie ! Toţi îţi fac pe vrute : 
Văzîndu-l pe don Juan, un junghi îmi dete
Prin inimă, şi-n jocul lor intrai
Să nu se bucure c-am plîns, încai.
Cu-atîta foc m-am legănat, ca grîul
Din holde-n vînt, printre flăcăi, mlădie,
Că jocul meu dezlănţui desfrîul
Uralelor ; amor şi gelozie
Dansau drăceşte-n mine, şi sub brîul
Strîns, pieptul le simţeam cum mi-l sfîşie.
Şi rîul tot veni să vadă, teferi
Şi tineri, cum se-alungă doi luceferi.
Cum risipeşte grindina-n cîmp, stolul
Hulubilor plăpînzi, pitiţi în lan,
Cum amuţeşte tunetul, domolul
Alean al cimpoierului ţăran, 
Aşa se desfăcu, tăcut, ocolul 
De mîndri dansatori, cu viu elan, 
Văzîndu-se cinstiţi, pe negîndite, 
De feţe luminate şi mărite. 
Văzut-ai cum grădini cu flori de flori, 
Că nici nu poţi să le mai ştii de nume 
Atît de minunate-s la culori, 
Îmbracă primăvara toate-n spume ? 
Aşa se arătară cei doi sori 
Ai Spaniei : doi regi cu mare nume ; 
Filip şi Isabel ; şi Curtea-ntreagă 
Privi cu drag la dansuri şi la şagă. 
Eu, care rămăsesem murmurînd : 
„Mărite rege, Domnul să te ţie..." 
Şi „Ţine, Doamne, Spania.-ntinzînd 
Pe ţări şi mări a ei împărăţie !" 
M-am pomenit, cînd nici măcar prin gînd 
Nu-mi mai trecea, don Juan că-mi spune mie,
De-alături : „Isabel a mea". Şi-n vine 
Foc curse cînd văzui că-i lîngă mine. — 
„Fă, trădător ce eşti, ochi dulci la alta, 
De neam : eu sînt o biată muncitoare !" 
I-am zis. Şi-am şi trecut pe loc înalta 
Şi lunga punte peste rîu. Mă doare 
Şi-acum, cînd mă gîndesc, şi-n piept tresaltă
În nopţi cînd nii dorm, vocea-i rugătoare, 
Şi mă-ndoiesc că tot ce spui e drept 
Cînd dragostea şi ura-ţi luptă-n piept.



SCENA A IV-A
O sală în casa donei Ana. 
Dona Maria, Leonor.
LEONOR
Am ajuns la mine-acasă. 
Mai tîrziu (acum nu pot
Căci senora vine), tot
Îţi spun, ce-a putut să iasă
Între ei, din gelozie.
Intră dona Ana şi Juana.



SCENA A V-A 
Aceleaşi, dona Ana, Juana. 
DONA ANA
Ea e ?

JUANA
Ea e.

DONA MARIA
Dă-mi piciorul
Să-l sărut.

DONA ANA
Mîntuitorul 
Sănătoasă să te ţie ! 
Ei, ce vînt mi te aduce ?

DONA MARIA
Leonor vrea s-o cunun. 
Nu mă ştie dată-n drum 
Fără slujbă, la răscruce.

DONA ANA 
Cum ? 
N-ai slujbă la Indian ?

DONA MARIA
Nu.

DONA ANA
De ce ?

DONA MARIA
Unui bărbat 
Cînd i-a căşunat de pat, 
Orice-i spui, e tot în van.

DONA ANA 
Cum aşa ? Nu te-nţeleg.

DONA MARIA
Putea fi, zău, mulţumit 
Că-l slujeam doară cinstit 
Şi că sînt un om întreg. 
Căci, atunci cînd i-au intrat 
În iatac, pe geam, bandiţii, 
Să-i ia galbenii, eu nii ţi-i 
Izgonii, şi l-am salvat. 
Tocmai l-întrebau de chei, 
Şi-am luat eu, femeie,-o spadă, 
Şi de frica mea, în stradă
O zbughiră cîteşitrei. 
Dragostea putea să-i crească 
Împreună cu respectul. 
Cînd colo, la el, efectul
Fu că, să mă necinstească 
Îi veni-n gînd, cu de-a sila. 
Într-o noapte, văd şi-acu, 
Să-i trag cizmele-mi ceru 
Stînd în pat. Şi eu, umila,
I le-am scos, ca şi-alte daţi. 
Dar văzînd că m-a cuprins 
De mijloc, foc m-am aprins, 
Şi l-aş fi făcut bucăţi 
Dîndu-i cu ciubota-n ţeastă 
Şi cu palmele-n obraz,
De nu mi-ar fi pus zăgaz 
Furiei, toţi cîţi la fereastră
I-adunase o vecina
Să despartă dandanaia.
Şi mi-au spus toţi că bătaia
(E un fapt în medicină)
Vindecă pe Loc amorul.

DONA ANA 
Straşnică femeie,-mi place. 

JUANA
Dar să vezi ce treabă face. 
Nu ţi-o face servitorul 
Cel mai bun ce s-ar afla. 
Mare ajutor ne vine.

DONA ANA
N-ai vrea să rămîi cu mine, 
Isabel?

DONA MARIA 
Ba doamnă, da.

DONA ANA
Ce ştii face ?

DONA MARIA
Spăl, lucrez, 
Fierb bucate şi deretec.

DONA ANA 
Dar să coşi, aşa, vreun petec ?

DONA MARIA 
Cos şi ţes şi chiar brodez.

DONA ANA
Foarte bine. O să-ţi dea 
Juana strai de sărbătoare.

DONA MARIA
Eu, drept doamnă de onoare 
Să-ţi servesc, zău, n-aş putea, 
Doamna mea. Mă vezi în ora 
Soartei triste ce mi-e dată. 
Poate-ai să-nţelegi vreodată.

JUANA
E don Juan aici, senora.




SCENA A VI-A 
Aceleaşi. Don Juan, Martin.
DON JUAN
Veşnic sînt ambasador. 
Contele iertare-ţi cere ; 
Nu lipseşte de plăcere, 
Cauzele-absenţii-l dor. 
Nu-i răspunzi la cît amor 
Îţi arată. Şi-n viitoarea 
Tulburării, vînătoarea
Îi  dă  tot ce   pătimaș
Nu găseşte-aci-n oraş. 
Şi-şi încearcă-n ea uitarea. 
Să-l mai vezi pe-aci-ţi scuteşte 
Neplăcerea, şi lui truda. 
Dar nu vrea să-nşele cruda 
Ta crezare : te iubeşte. 
Şi, plecînd, el te serveşte, 
Căci e bine pentru tine. 
Asta, să ţi-o spun eu, ţine, 
Cere să-i îngădui doar 
Să-ţi ridice un altar 
Pentru-o viaţă de suspine.

DONA ANA
Ai picat într-un ceas bun :
Binele ce-ţi fac azi demn e
Să-ţi dea înc-o dată semne
De amorul meu nebun.
Uite-n ce impas te pun
Doar prin faptul c-ai trădat
Şi iubirea ce ţi-am dat,
Şi femeia ce-ai dorit.
Căci de nu-mi poţi fi iubit,
Vreau să-mi fii îndatorat.
Ia te irită : ca-n poveşti !
Isabel e-aici, şi vine
Nu ca slujnică la mine,
Ci ca tu să mi-o peţeşti.
Căci nu vreau să te-osteneşti
S-o mai cauţi la izvor.
Merit, recunoscător
Să-mi rămîi, don Juan. Nu crezi ?
Vreau să vii şi să mă vezi
Nu silit, ci din amor.

DON JUAN
Vina ce-mi găseşti o-ndrept 
Către contele şi domnul 
Casei mele, căci ce om nu-l 
Are drag, ce înţelept 
Nu respectă ce-i un drept
Doar al contelui : ca, dragă
Cine-i e, a lui întreagă
Să rămînă ? Cine-ar şti
Vraja ta tăgădui ?
Cine farmecul ţi-l neagă ?
Vina mea o dau pe cine,
Sec la suflet, om îngust,
Are lipsa grea de gust
De-a nu te iubi pe tine. 
Dar nu cere de la mine
Recunoaşteri c-am trădat
Ce-am iubit, sau c-am visat
Ochi cu-ai dînsei de-opotrivă. 
Martor mi-eşti că, dimpotrivă, 
Eu m-am încăpăţînat 
S-o iubesc, şi n-am uitat.
Intră Contele.




SCENA A VII-A 
Aceiaşi, Contele.
CONTELE
Cînd răspunsul nu se-ntoarce, 
Viu şi fără să-mi îngădui.

DONA ANA
Conte şi senor. Iertare
Vii să-mi ceri — fiindc-ai lipsit ?
Adu-un scaun, Isabel.

CONTELE
Bună slujnică. E nouă ? 
Parcă nu-mi aduc aminte 
S-o mai fi văzut vreodată.

DONA ANA
Trup voinic şi faţă mîndră. 
Nu-i frumoasă ?

CONTELE
Da, pe ceruri!

DONA ANA
Mult mă bucură că-ţi place, 
Căci e de don Juan iubită.

CONTELE
Apoi, de-i aşa povestea. 
Are vărul meu dreptate. 
Aş dori s-o văd mai bine. 
Vino-ncoace, domnişoară : 
De pe unde eşti ?

DONA MARIA
Păi, nu ştiu, 
Că-s plecată cam de mult!

CONTELE
Văd, ce-i drept, la dînsa linii 
Ce-ar putea, în alte straie, 
Cît e ea de curăţică, 
Să stîrnească gelozia 
Oricărei femei — afară 
De frumoşii tăi ochi, doamnă. 
Vărul meu e cam ciudat, 
Şi-are gusturi cam bizare. 
Patima e-ndreptăţită : 
Înjosirea, însă, nu...

DONA MARIA
Să-mi daţi voie să răspund. 
Cer iertare, dacă apăr 
Cinstea unui biet ulcior, 
A săpunului de rufe 
Şi-a spălatului la rîu. 
Dar, din patru pelerine 
Cu ceaprazuri aurite, 
Trei ascund picioare strîmbe, 
Piepţi de scoabă, ori cocoaşe.

DONA ANA
Vezi, că azi Martin se-nsoară. 
Ia pe Leonor. De-aceea-l 
Doare dacă senioria 
Ta îşi rîde de don Juan.

DON JUAN
În don Juan daţi toţi, sărmanul.

CONTELE
Mult mă bucur de-aşa nuntă : 
Dumneata vei fi nănaşă, 
Şi nun mare voi fi eu.

DONA ANA
Nu pot, Isabel e naşă
Fiindcă ea şi Leonor
Sînt prietene de mult timp.

CONTELE
Păi atunci, de drept îi vine 
Rolul de nănaş lui Juan.

DON JUAN
Parcă v-aţi vorbit cu toţii 
Să vă faceţi rîs de mine. 
Bine. Voi fi naş. Primesc.

CONTELE 
Cum, se poate ? 
Taci, năşico ?

DONA MARIA
Boieri mari, o minte scurtă 
Nu ţi-o-ndemni la vorbă lungă, 
Mai ales cînd ai în faţă 
Minţi atît de luminate. 
Colo-n satul meu, odată, 
O ţărancă de-a călare 
Pe-un măgar, îşi luase fiul 
Îndărătul ei, în crupă, 
Să iertaţi, că n-avea şa. 
,,Dă-te mai aşa, că-l doare". 
Zicea mă-sa tot mereu.
Şi tot îndărăt şi-mpinse
Ţîncul, pînă-l dete, buf,
De pămînt... „Căzuşi" ? l-întreabă.
Şi băiatul : „Ce vrei, mamă ?
Mi s-a isprăvit măgarul".
Tot aşa şi eu, văzînd
Ce mintoşi mai sînt boierii
De-a-ndăratelea-mi trag mintea
Pînă ce-am ajuns să dau
Cu tăcerea de pămînt.

MARTIN
Au avut ce-au meritat.

DONA MARIA
Înţelepţi, ca domnul Conte 
Si senora dona Ana 
Nu-s nici îngerii. Deci, eu 
Ce prostii să mai îndrug ?

DONA ANA 
Acum gata.
(Către Conte.)
Să vorbim 
Despre lipsa dumitale : 
M-ai uitat atîtea zile... 
Am, cred, dreptul să mă plîng.

CONTELE
Jur că mi-au venit pe cap 
Treburi cu nemiluita ; 
E o chestie faimoasă , 
O femeie din familia 
Guzman y Portocarrero  
De la Ronda, înrudită 
Şi cu ducii de Medina,
A ucis un nobil care 
Îi ceruse mîna.

DONA ANA
Ce fel ? Pentru ce ? 
Din gelozie ?

CONTELE
Răzbună astfel o palmă 
Dată tatălui ei care, 
Prea bătrîn, n-avea putere 
Să ia spada-n mină singur.

DONA ANA 
Ce curaj !

DON JUAN
Femeie bravă ! 
Mi-aş da tot ce am, s-o văd 
Pe femeia asta-n faţă.

DONA MARIA 
(aparte)
Cît mă tulbură. De-abia
Pot s-ascund ce simt acuma..

CONTELE
Pîn' la urmă, mijlociră 
Cîţiva nobili cavaleri 
Între rudele-amîndoror 
Părţilor, şi se-mpăcară. 
Totodată, mie-mi scrise 
Ducele-nrudit c-aşteaptă 
O amnistie regală 
Care-a fost de-atunci şi dată. 
Mi se cere să descopăr 
Dacă-ntre străinii care 
Trec pe-aici, n-o fi cumva 
Şi femeia cu pricina.
S-ar părea că-i în Madrid. 
Deci vedeţi că nu e vina 
Mea că n-am putut veni, 
Şi de-mi daţi îngăduinţa 
Vă voi vizita diseară.

DONA ANA
Deie-ţi Domnul pe măsura 
Grijii ce mi-o porţi ! 
Drum bun ! Pe diseară.

CONTELE
Plec acum 
Că m-aşteaptă jos trăsura.
Ies toţi, afară de don Juan şi dona Maria.



SCENA A VIII-A
Don Juan, Dona Maria.
DON JUAN
Isabel, te văd voioasă. 
Că ulciorul l-ai lăsat. 
Cinstea ta ţi l-a schimbat 
Şi inima ta frumoasă. 
Căci de cînd îl luaşi în mîni 
„Dama de ulcior" mereu 
Ţi-au zis toţi, şi cred că eu 
„Fante de ulcior" rămîn. 
Nici măcar nu te-apropiaşi — 
Cînd veneam şi te rugam — 
De hainele ce-ţi dădeam, 
Şi-azi vrei singură să-ţi laşi 
Portul aspru, ţărănesc. 
Portul de-ţi era cinstit, 
Nu m-ar fi-nvinovăţit 
Nimenea că mă-nrosesc
Dacă vii din gelozie
Azi aici, să mă păzeşti,
Află-atunci c-aşa-ţi mînjeşti
Cinstea, singură tu ţie.
Căci, ce pază vrei mai bună
Decît frumuseţea ta,
Ce te poate-ncredinţa
De iubirea mea nebună.
Jur pe cer că te-am iubit,
Te iubesc, te voi iubi,
Cît în piept mi-oi mai simţi
Sufletul, astăzi lovit,
Că nu poate să-ţi înfrîngă
Dragostea, dispreţul tău !

DONA MARIA
Cînd simţi, nu vorbeşti chiar rău.
Dar, ca să pot sta eu lîngă
Dumneata, să-mi leg speranţa
De un nobil, din părinţi
Pomeniţi cu rang de prinţi
Şi-n Italia şi-n Franţa,
Rău îmi pare că-s muiere.
Om de-aş fi, aş fi viteaz.
Şi de-ţi fac griji ori necaz,
Grija s-o dezleg aş cere :
Nu mă mulţumesc să-mi pun
Haine mai de preţ. Căci încă
în mîndria mea adîncă
Năzuiesc spre-un loc mai bun.
Nici să te păstrez, geloasă,
Nu vreau, chiar de te-am iubit.
Mi-e veşmîntul peticit ;
Inima mi-e generoasă !
Mîndră şi trufaşă-mi este
Firea. Cînd căram ulciorul
Mă credeam susţinătorul
Bolţii : Atlas  din poveste.
Te iubesc, deşi mă-nduplec 
Greu, şi parcă mi-e sălbatec 
Sufletul. Dar sînt ostatec 
Altei dragoste. Să nu plec 
Nimeni nu mi-ar ţine piept. 
Nu fi trist, că nu-s de gheaţă. 
Dar m-am învăţat în viaţă 
Să-l iubesc şi să-l respect. 
Pot doar să-mi mai spun, cu dor, 
Că mi-eşti drag ; că te-am iubit. 
Şi, în numele sfinţit 
Al iubirii-amîndoror 
Fă un lucru pentru mine : 
Uită-mă, căci e mai bine !

DON JUAN
Cum ? Să pleci ? 
Asta-i cumplit. 
După cîte-am suferit 
Asta merit de la tine ?

DONA MARIA
N-amîn drumul, de se-aprinde 
Lumea.

DON JUAN
Ce spui, Isabel ?

DONA MARIA
Plec la drum. Şi, pentru el, 
Ia-mi colierul şi mi-l vinde. 
Diamante-s. Nici să-ncapă 
Vorbă : prea e bătătoare 
La ochi, biata vînzătoare : 
Fata care cară apă. 
Dar din preţul lui mi-ajunge 
Să mă-ntorc, şi-mi prisoseşte.

DON JUAN
Cînd trăgeam şi eu nădejde, 
Vrea norocul să m-alunge... 
Tristă soartă, soarta mea. 
Triste veşti. Hai, spune-mi cine 
Mai iubi aşa ca mine ? 
Nu ştiu cine-ar mai putea. 
Mîna ta de diamant 
Giuvaerul să şi-l ţină. 
Căci ţi-e inima o mină 
Zăvorită pentru-amant. 
Oricît de ispititoare 
Ţi-ar fi zestrea, prea mă crezi 
Josnic.

DONA MARIA
Don Juan, dacă vezi 
Că-l opresc, n-ai să-ţi spui, oare, 
Tainic, înlăuntrul tău 
Că, vorbind de giuvaer, 
Bani voiam cumva să-ţi cer ? 
Nu socoti că mi-ar sta rău ? 
Cerul ştie ce meschină 
Mă vei fi închipuit. 
Nu te cert de ce-ai gîndit : 
Diamantele-s de vină. 
Eu ţi-am dat prilej.

DON JUAN
Te rog, 
Crede, Isabel : de-ar fi 
Să-mi pot eu închipui 
Josnicii, ştiu alt zălog 
Mult mai bun, pentru amante 
Cînd vor bani. Iar furtişag 
Poate-ar fi, dacă-n şirag 
Inimi şi nu diamante 
Aş vedea. Te bănuiesc, 
Isabel, e drept. Dar alt 
Soi de gînd ascund : că nalt
Ti-este rangul strămoşesc.
Căci, de cînd te-am fost văzut
Cu ulciorul, Isabel,
Că mi-i dragostea în el
Pritocită, am ştiut.
Tu eşti alta decît vrea
Azi, purtarea ta a spune.
Fără tine, eu, pe lume
Aş muri dacă-ai pleca.
Cine eşti tu, Isabel ?
Căci ulcior şi giuvaeruri
Stau ca lutul lîngă ceruri.
Are lut ulcioru-n el,
Pe cînd cerul care eşti
Străluceşte de curat,
De frumos, de ne'nnorat,
În culori împărăteşti.
În zadar te-ascunzi, frumoaso,
Ieri ulcior, colier acuş.
Mîna ce-a purtat mănuşi
De-ambră ieri, azi doar miroas-o
Şi-i destul să se cunoască.
Tot aşa, cînd eşti stăpînă,
Poţi lua hîrb de lut în mînă,
Nu te-ascunde nici o mască.

DONA MARIA
Nu te osteni degeaba, 
N-am de gînd sa te înşeli. 
Intră Leonor.



SCENA A IX-A
Aceiaşi, Leonor.
LEONOR
Ce-i cu tine, Isabel ?
Îţi uitaşi cu totul treaba.
Nu te-mbraci? 
Te-aştept de-un ceas
Şi stăpîna mea te cheamă.

DONA MARIA 
Fug, să-mbrac veşmînt de damă.

DON JUAN
Te-ntorci ?

DONA MARIA 
Da, de bun-rămas. 
Leonor şi dona Maria pleacă. 
Don Juan rămîne singur.



SCENA A X-A
Don Juan, singur
Ce tulburare-i asta, ce-mi deşteaptă 
Iubirea-n simţuri iarăşi, ca-nainte ? 
Ce dulce cîntec cugetu-mi îndreaptă 
Pe drumuri din trecut, ca-ntre morminte ? 
La fel, un rob în lanţuri îşi aşteaptă 
Şfîrşitul, tainic tot nutrind în minte 
Nădejdea că-ntr-o zi vedea-şi-va, poate, 
Şi ţara lui, mai mîndră decît toate. 
La fel de temător, privighetoarea 
Sfioasă-şi cheamă adormitul soţ, 
A cărui viaţă vru nepăsătoarea 
Ursită să i-o curme plumbul hoţ ; 
La fel şi-n orbu-mi suflet, întristarea 
Prin noapte-şi plînge dorul către toţi, 
Nădăjduind că-n zorii noi de zi 
Lumina soartei bune-i va zîmbi. 
Dar cum pot fi pe lume-nşelăciuni 
Şi cum să crezi că naşte frumuseţea 
În zdrenţe, printre josnice-urîciuni ? 
De ce n-aş crede, dacă şi nobleţea 
Nutreşte doar trădări şi prădăciuni, 
Sperînd dezamăgirilor tristeţea ? 
Sînt spini în trandafirii din răzoare, 
Şi, printre mărăcini, o dalbă floare.
Ce pot să cred de fata îngerească 
Ce-o ştiu cărînd ulciorul la izvor ? 
Pe lutul lui prindea să strălucească 
Cristalul mîinii ei, ca un odor 
În aur încrustat. Şi cum să nască 
Atîta frumuseţe din popor ? 
Mă-nşel, căci o iubesc. Şi văd că ştie 
Numai dorinţa — pură josnicie. 
Dar cine-i Isabel, icoană vie 
A frumuseţii cetelor cereşti ? 
Şi cînd s-a mai văzut aşa mîndrie 
În suflete de-odrasle ţărăneşti ? 
N-am linişte, cît timp n-o să se ştie 
Cu orice preţ ce-ascunzi şi cine eşti, 
Iubita mea. Şi de-i — cum vrea amorul, 
Să fim egali — drept zestre dă-mi ulciorul.
Nu te gîndi la drum, de nu vrei, poate 
Făcîndu-te că pleci, să mă omori. 
Căci numai gîndul la singurătate 
Şi la plecarea ta e-omorîtor. 
De eşti, cum cred, mai nobilă-ntre toate, 
Mi-oi lua drept armoarii al tău ulcior 
Să mi-l înscriu pe arme şi pe scut 
Şi dragostea să-l facă-argint, din lut.
Don Juan iese.



SCENA A XI-A 
O stradă.
Intră Martin şi Pedro. Martin, Pedro. 
PEDRO
De-astă dată, Martin, frate, 
M-ai jignit. Grozav afront ! 
Am rămas prostit, zău, tont.

MARTIN
Pedro dragă, n-ai dreptate. 
Contele-a dorit să-mi fie 
Don Juan naş, cu Isabel.

PEDRO
Ca să te făleşti cu el 
Cînd aţi fi la cununie. 
Eu, să ştii, de m-aş nunti, 
Naş te-aş face doar pe tine.

MARTIN 
N-aveam încotro, vezi-bine.

PEDRO
Pedro, naş, te-ar necinsti ! 
Păi da, fiindcă, vezi tu, eu 
Spadă n-am, nici pelerină, 
Nici mătăsuri, nici hermină. 
Nici cal şarg. Eu sînt lacheu. 
Jur, pe cîte-aghiazmatare 
Nebăute le-am lăsat 
(Eu de-aghiazmă n-am fost beat), 
Că şi eu sînt de neam mare.

MARTIN
Cine, de nu tu, mi-ar fi 
Nun mai bun, cu Isabel ?

PEDRO
Vreau să-l văd şi eu pe cel 
Chiar hidalgo fie el 
Care să mă-ntreacă-ar şti, 
Sus pe capră, vizitiu.

MARTIN
Haide, nu fi necăjit
Zi, mai bine : m-am pripit
Cu-nsuratul ?

PEDRO
Eşti candriu ? Fată cum e Leonor 
De cinstită, rar vezi, dragă. 
Chiar de-ţi fură din desagă 
Drobul, apa din izvor. 
Cum de Conte e curtată 
Dona Ana,Leonor 
Îţi va fi de ajutor 
Să-ţi vezi casa-ndestulată, 
Şi pe tine că-nfloreşti.

MARTIN 
Ei, atunci, m-am procopsit.

PEDRO
Cam cîţi oaspeţi ai poftit ? 
Căci aşa-i cînd te nunteşti : 
Pe Rodriguez, cel dintîi, 
Pe Calindo, pe Butron, 
Pe Lorenzo, pe Ramon, 
Pe Pierez, aş zice să-i 
Chemi, şi să le dai o masă, 
Ştii, să nu rămînă-un os.

MARTIN 
La ospăţ, aşa-i frumos.

PEDRO
Tii! Să vezi ce-are să iasă. 
Cînd boierii vor să joace, 
Au obraz, de, nu se poate !

MARTIN
Sînt fripturi, plăcinte-uscate 
Fructe verzi şi zaharate,
Udătură... poloboace! 
N-am văzut aşa belşug !. 
Măi, ne-om îmbăta-ntr-un hal.

PEDRO
Beat să fii, nu-i beteşug : 
N-ai nevoie de spital...
Martin şi Pedro ies.


SCENA A XII-A
O sală în casa donei Ana. 
Intră dona Ana şi don Juan.   
Don Juan, dona Ana.
DON JUAN
Văd că-mi ţii într-una piept, 
Asta-i încăpăţînare, 
Nu-i iubire.

DONA ANA
Nu e, oare, 
Dragoste, cînd pe nedrept 
Suferi orice ?

DON JUAN
Eu n-aştept, 
În ne-dreptul meu, să-mi deie 
Contele femeia ce-i e 
Dragă...

Intră Contele care ascultă fără să fie văzut 
şi vorbeşte aparte, nebăgat în seamă de cei doi.



SCENA A XIII-A
Aceiaşi, Contele aparte.
CONTELE
Gelozie crudă. 
Un rival faci dintr-o rudă 
Şi-o duşmancă din femeie.

DON JUAN
De n-ar şti că te iubeşte 
Contele, din ochii mei, 
Nu tot sufletul, ci trei 
Mi-ai sorbi.

DONA ANA
Doamne, fereşte, 
De păcat ! De ce trăieşte 
Contele ?

CONTELE 
(aparte)
Rezişti, don Juan ?
Ea te vrea tot mai avan.

DONA ANA
Cit e-amorul de tiran
Cel mai despot dintre regi
Sînt şi legile-i tot legi :
Tot trădarea li-i duşman.
Dar nu-i vorba de trădare.
Căci eu nu-l iubesc. De unde !

CONTELE 
(aparte)
Ei, acum, din ce-i răspunde 
Am să aflu ce gînd are.



DON JUAN
Nici a dragostei turbare 
N-ar scuza-n vrun fel cumplita 
Vină de-a-i fura iubita 
Unui frate... Şi e drept 
Dragostei să-i ţinem piept 
Şi să-ndepărtăm ispita, 
Eu, cu tine-aş fi ferice 
Să mă-nsor, dac-aş putea.

DONA ANA
Ei, şi contele de-ar vrea ? 
De ţi-ar cere-o el, ce-ai zice ?

DON JUAN
Nu m-aş pune-atunci de price. 
Ar fi limpede. Dar fii 
Liniştită, căci, să ştii, 
N-o să-mi ceară. Plec : nu vreau 
Contelui pricini să-i dau 
De tristeţi ori gelozii.
Don Juan vrea să plece. 
Contele se arată, şi-l reţine. 


CONTELE
Stai.

DON JUAN
De-ai ascultat cumva, 
Cum sînt sigur, ce-am rostit, 
Cred că poţi fi mulţumit 
De prietenia mea.

CONTELE
Tot am ascultat. Şi-aş vrea 
Cum îmi sînteţi dragi, un bine 
Să vă fac, uitînd de mine. 
Căci a nimănui nu-i vina

Cînd eşti, dona, tu, pricina 
Nenorocului ce-mi vine. 
Parcă-ai spus că eu aş fi 
Bucuros să vă cunun. 
Cred că gîndul tău e bun 
Şi s-o faci te-aş sfătui. 
Căci de-aş fi putut eu şti 
Cît de mult, Juan, te iubeşte. 
N-aş iubi-o azi, fireşte. 
Cum de-am fost atît de prost 
Să nu văd că ea, cu rost 
A ales ce preţuieşte ?

DON JUAN
Alexandru ştiu că da 
Ce-avea mai de preţ, 
În dar, Apeles  iubea amar 
Chipul mîndru ce picta. 
Dar în van ai încerca 
Să mă faci să fiu ce nu-s. 
Căci de poate, cum ai spus, 
Fi ce n-are rost să fie, 
N-aş iubi pe cine, ţie 
Mă găseşte mai presus, 
Şi te lasă.

DONA ANA
Pace vreau, 
Căci nu-s lucru, să mă dea 
Contele, şi nici să-mi ia 
Inima don Juan nu stau. 
Mie singură mă dau. 
Şi voi da, cînd voi vrea eu, 
Unui om pe placul meu 
Zestre-o sută mii ducaţi,

Fără socri, nici cumnaţi, 
(Fapt plătit cu aur greu) 
Şi-o femeie cum sînt eu.
Intră nunta. Dona Maria, naşa, 
ţinînd pe Leonor de mînă. 
Martin, Pedro, Lorenzo, Bernal 
şi alţi slujitori, gătiţi toți de duminică 
împreună cu muzicanţii, cîntînd.



SCENA A XIV-A
Aceiași, dona Maria, Leonor, Martin, 
Pedro, Lorenzo, Bernal, slujitori, muzicanţi.
MUZICANŢII
„În cetate la Madrid, 
Leonor ia pe Martin. 
Taurii cînd îi ucid 
Sînge curge, ori e vin ?"

MARTIN
Proaste versuri pentru-o nuntă. 

PEDRO
Nu-ţi plac versurile astea ? 

MARTIN
Lupţi cu tauri cînd eşti mire ? 
Parc-ar fi de Anul nou 
Un răvaş dintr-o plăcintă, 
Ori bilet de papagal.

CONTELE
Ce drăguţă e mireasa ! 
Totuşi, cine n-ar cunoaşte-o 
Pe frumoasa Isabel, 
Cum păşeşte ea de grav, 
Ar putea-o crede doamnă 
De neam mare.

DONA ANA
Poţi să judeci 
După asta, ce-nsemnată-i 
Rochia pentru-o femeie, 
Ce podoabă-i bogăţia !

CONTELE
Uite ce pierdut se uită 
Don Juan.

DONA ANA 
A-nlemnit privind-o.

CONTELE
Zău că i se iartă vina 
De-a iubi-o-ntr-adevăr, 
Căci înfăţişarea-i mîndră 
Pare-atîta de firească, 
Încît, dacă n-aş cunoaşte-o 
Şi n-aş şti eu ce hram ţine, 
Mi-aş închipui că-i cine 
Ştie ce de capul ei.

DON JUAN
Zeule Amor  femeia 
Asta, de n-ascunde-n ea 
Sînge nobil, cum se vede 
De departe, calcă-a doamnă. 
Ce-a dorit din ea să facă 
Fără rost, natura asta, 
Cînd şi-alese nu cristalul 
Încrustat cu nestemate, 
Şi cu aur, ca să pună-n 
El un suflet nalt şi mîndru, 
Ci l-a pus într-un ulcior 
De argilă ? Stau aicea 
Şi mă uit pierdut la dînsa ;
Dona Ana e geloasă; 
Contele, furat deodată 
Nepăsării lui distante ; 
Şi ea pleacă mîine-n zori 
Şi-mi dă mie diamante 
Să le vînd ? Eu să rămîn 
Fără ea şi fără suflet ? 
Isteţimea nu e mama-Fericirii ? 
Cînd minciuna 
Scormonită-i de-ndoială, 
Nu ţîşneşte adevărul ? Foarte bine. 
N-o să plece Isabel, cît n-o să aflu 
Dacă mîndra ei ţinută 
Nu ascunde-o taină-n suflet. 
Conte : cea mai mare forţă 
Cunoscută pe pămînt, 
Sceptrul şi coroana lumii, 
Monarhia ei, mărirea 
Regelui, ce printre oameni 
E mai sus, istoria-ntreagă 
Povesteşte, şi-nţelepţii 
Întăresc, ca şi exemplul 
Viu de fiecare zi, 
Că iubirea e. De-aceea, 
Cum nu-i nimenea pe lume 
S-o tăgăduiască, fie 
Ca iubirea să mă piardă. 
Din iubire eu mă-nsor, 
Şi să nu se mire nimeni, 
Cînd toţi cîţi trăiesc o spun, 
Că-i o patimă, iubirea, 
Ce nu-ncape-mpotrivire. 
Nu-s de piatră, şi nu-mi sînt 
Nici măcar stăpîn, de-o vreme, 
Fiindcă simţurile-mi toate 
Isabel mi le-a supus. 
Cînd spun asta-n faţa lumii 
Vreau ca nimeni să nu-mi ţină 
Piept, şi să mă-nsor în voie,
Căci chiar azi vreau să fac nunta. 
Fiţi toţi martori că i-am dat 
Mîna mea.

CONTELE
Ce streche-i asta ?

DONA ANA 
A căpiat don Juan, se vede.

CONTELE
Jur pe cer că, de nu-i glumă
Tot ce spui, mai bine-ţi vîr
Spada-n piept, deoît să-ngădui
O asemenea-njosire.
Hei! Argaţi ! Luaţi vrăjitoarea
Asta, asmuţiţi ogarii
S-o sfîşie ! Ucideţi-o !

DON JUAN
Staţi, nemernicilor !... 
Cine îndrăzneşte, să poftească ! 
Spada mea-l aşteaptă ! Haideţi !

CONTELE
Om din neam de prinţ, cum eşti, 
Vrei să-ţi faci de rîs strămoşii ?

DON JUAN 
(aparte)
E din neam de rînd, sînt sigur, 
Altfel n-ar tăcea, acum... 
N-are cum să fie alta, 
Ori mai mult decît apare...

CONTELE
Om nebun. Să laşi o sută 
Mii ducaţi, şi pe-o femeie 
Ce-aş lua-o-n graba mare 
Eu, de-aş şti că mă iubeşte ?

DONA MARIA
Pace, Conte. Greu îmi vine
Să vorbesc, dar văd că trebui'
Dacă mă sileşti.	

DON JUAN
O, Doamne, 
Dacă spune ce m-aştept ?

DONA MARIA
N-ai pus chiar de tot la cale 
Nunta, cum credeai, senor! 
Mai rămîne să Vreau eu : 
Ca să stau cu cinste-alături 
De don Juan, ar fi de-ajuns 
Să fiu ruda dumitale 
Şi-a ducelui de Medina ?

CONTELE 
Ar ajunge, dacă-ai fi.

DONA MARIA
Cine-i fata cea din Ronda 
Ce-a ucis un cavaler 
Ca să apere onoarea 
Tatălui bătrîn, de rege 
Azi iertată, cum spuseseşi, 
Şi pe oare-o căutai ?

CONTELE
Se numea dona Maria, 
Fie-i numele cinstit. 
De toţi cîţi vor seri istorii 
Şi legende cu femei.

DONA MARIA
Păi, eu sînt dona Maria... 
Ca să nu fiu cunoscută...

DON JUAN 
Nu mai spune mai departe. 
Prost le stă la musafiri 
Să te ţină-n noaptea nunţii 
Pînă-n zori. Dă-mi mîna ta. 
Vin' la pieptul meu, iubito !

MARTIN
Leonor, ne pun în umbră, 
S-au făcut nănaşii miri.

DONA ANA
Drept ar fi nuni mari să fie 
Contele şi dona Ana.

CONTELE
Aici tace comedia,
Care, de-a pierdut procesul,
Aminteşte că-i a mia
Şi cinci-sutea comedie
Scrisă de Lope de Vega.
Cînd o mie şi cinci sute
Scrii, ai dreptul la iertare !


Sfîrşitul comediei Fata cu ulciorul. 